title: Belal Mansoor Ali

text: Alia epäiltiin syntymäaikansa väärentämisestä vuoden 2005 alle 18-vuotiaiden MM-kisojen jälkeen, mutta IAAF vapautti hänet syytteistä seuraavana vuonna.


title: Suomen Valtakunnan Liitto

text: Suomen Valtakunnan Liitto (SVL) oli jatkosodan aikana toiminut saksalaismielinen poliittinen järjestö, jonka puheenjohtaja oli Mauno Vannas. Liittoon kuului useita julkisuuden henkilöitä kuten kuvanveistäjä Wäinö Aaltonen, professori Rolf Nevanlinna ja säveltäjä Yrjö Kilpinen.


title: Suomen Valtakunnan Liitto

text: SVL:n päämääränä oli Mikko Uolan kirjoittaman IKL:n historian mukaan toimia IKL:n "vara-liikkeenä" ja taata kansallismielisen toiminnan jatkuminen myös tilanteessa jossa IKL:n toiminta joutuisi ns. Kekkosen konstien takia valtiovallan kieltämäksi.


title: Suomen Valtakunnan Liitto

text: Yhdistyksellä oli Yleisradion MOT-sarjan ohjelman "Lääketieteen musta historia II" mukaan suunnitelmat saksalaismielisen hallituksen muodostamiseksi Norjan mallin mukaan ja "petturien" kuten presidentti Risto Rytin murhaamiseksi yhteistyössä saksalaisten joukkojen kanssa. MOT antaa yhdistyksestä kuvan kansallissosialistisena järjestönä, jonka päämääränä oli Saksan voittaessa nukkehallituksen perustaminen. Yhdistys korosti muun muassa rotuoppeja ja SVL halusi hävittää juutalaiset. Kyseistä MOT-sarjan ohjelmaa on arvostelu lähdekritiikin heikkoudesta.


title: Niklas Varisto

text: Ralf Niklas Varisto (s. 17. huhtikuuta 1972, Helsinki) on suomalainen pop-muusikko ja Egotrippi-yhtyeen alkuperäisjäsen ja kitaristi. Kitaristina nimellä Skele tunnettu Varisto on toiminut muusikon työn ohessa muun muassa toimittajana, sekä pikakirjoittajana. Hän on voittanut vuosina 1998 ja 2003 pikakirjoituksen monikielikilpailun maailmanmestaruuden, jälkimmäisen kirjoittamalla 11 eri kieltä. Vuonna 2009 hän tuli nousevan nopeuden kilpailussa kahdeksanneksi kirjoittamalla 343 tavua minuutissa suomen kielellä.


title: Niklas Varisto

text: Niklas Varisto työskentelee musiikkiuran ohella nykyään Pikakirjoituslehden vastaavana toimittajana ja osa-aikaisesti eduskunnan pöytäkirjatoimistossa.


title: Niklas Varisto

text: Skele-nimitys syntyi Niklaksen oltua eräissä juhlissa, joissa hän ei tuntenut ketään, eikä kukaan tiennyt myöskään hänen nimeään. Jossain vaiheessa Niklasta alettiin puhutella Skeletoriksi 1980-luvun sarjakuvasankari He-Manin vastustajan mukaan. Myöhemmin nimi jäi Niklakselle ja vielä lyheni nimeksi Skele.


title: Tieteen päivät

text: Tieteen päivät on suurelle yleisölle suunnattu monitieteinen tapahtuma, jossa eri alojen tutkijat kertovat yleistajuisesti ja laaja-alaisesti tieteestä ja tutkimuksesta. Tavoite on tarjota ajankohtaista tutkimustietoa ja antaa ihmisille aineksia järkiperäisen todellisuuskäsityksen muodostamiseen. Päiviä järjestää Tieteellisten seurain valtuuskunta, Suomen Kulttuurirahasto, Suomalainen Tiedeakatemia, Suomen Tiedeseura, Teknillisten Tieteiden Akatemia ja Svenska Tekniska Vetenskapsakademien i Finland. Tieteen päivät järjestetään Helsingin yliopiston päärakennuksella joka toinen vuosi.


title: Tieteen päivät

text: Tieteen päivät keräävät Helsingissä joka kerta noin 15 000 kävijää. Puhujia tapahtumassa on liki 300. Vuodesta 2001 alkaen osa Tieteen päivien ohjelmasta on lähetetty suorana verkkoon. Ohjelmatallenteet löytyvät Tiede-tv:stä, Tieteellisten seurain valtuuskunnan hallinnoimalta Youtube-kanavalta.


title: Tieteen päivät

text: Vuodesta 2011 alkaen Tieteen päiviä on järjestetty Helsingin lisäksi myös muualla Suomessa. Toisin kuin Helsingissä, muissa kaupungeissa Tieteen päivien järjestelyistä ovat vastanneet kunkin kaupungin yliopiston viestintäyksikkö. Alkupääoman päiville ovat antaneet Suomen Kulttuurirahasto ja Tieteen tiedotus ry.


title: Tieteen päivät

text: Vuonna 1922 ja 1926 pidettiin Tutkijainkokouksen nimellä yksittäiset tiedepäivät. Vuonna 1954 järjestettiin Tieteen päivät, jotka kuitenkaan eivät tuolloin muodostuneet perinteeksi. Nykyisenkaltaisia säännöllisesti pidettäviä Tieteen päiviä on järjestetty säännöllisesti tammikuusta 1977 lähtien. Aluksi niitä järjestettiin joka viides vuosi, sittemmin joka kolmas vuosi. Vuodesta 1995 tilaisuus on pidetty joka toinen vuosi. Tieteen päivien keskuspaikaksi Helsingin päivillä on vakiintunut yliopiston päärakennus Fabianinkadulla. Tieteen päivät järjestetään tammikuussa ennen kuin opetus alkaa yliopistolla. Vuodesta 2011 lähtien Tieteen päiviä on järjestetty myös Helsingin ulkopuolella.


title: Tieteen päivät

text: Tieteen päiville valitaan aina jokin ajankohtainen teema. Vuonna 2007 tapahtuma vietti 30-vuotisjuhlaa, ja yleisotsikkona oli "Rajalla". Sen puitteissa esiteltiin raja-aitoja ylittävää ja tieteen rajoja käsittelevää tutkimusta. Edelleen konkrettisiin rajoihin liittyvät seikat olivat esillä: niin valtioiden kuin yksilöidenkin rajat ja niiden madaltuminen tai korottuminen olivat käsittelyssä, samoin vaikkapa luonnonvarojen rajallisuus.


title: Tieteen päivät

text: Tieteiden päivien teemoja ovat esimerkiksi:


title: Tieteen päivät

text: Pääteemaan liittyvän luentosarjan lisäksi Tieteen päivien ohjelma sisältää aina luentoja myös muusta ajankohtaisesta tutkimuksesta, keskusteluja ja väittelyitä, erikoisseminaareja, näyttelyitä, uutuuskirjojen esittelyitä, tiedevideoita ja planetaarioesityksiä. Päivien yhteydessä jaetaan lisäksi erilaisia palkintoja. Tällaisia ovat muun muassa Vuoden tiedekirja-, Tieto-Finlandia-, Vuoden professori- ja Vuoden tiedetoimittaja-palkinnot.


title: Tieteen päivät

text: Tieteen päivien ohjelma on kerta kerralta laajentunut ja monipuolistunut. Suorien ja nauhoitettujen internet-lähetysten, radion, television ja lehdistön välityksellä päivät levisivät koko maahan.


title: Tieteen päivät

text: "Tieteessä tapahtuu" -lehti tapaa julkaista useissa päiviä seuraavissa numeroissaan tilaisuuden antia esitelmäartikkeleina. Päivien esityksistä kootaan myös kirja.


title: Tieteen päivät

text: Tieteen päivien avajaisten musiikki liittyy kyseisten päivien teemaan ja käsiteltävien aiheiden aikakauteen.


title: Kana (rap-artisti)

text: Kana (oik. Marianna Elisabeth Alanen) on suomalainen rap- ja poplaulaja sekä juontaja.


title: Kana (rap-artisti)

text: Kana otti osaa Popstars-kilpailuun, jonka seurauksena Edel Records -levy-yhtiö teki sopimuksen Kanan kanssa. Esikoislevy "wRAP" julkaistiin 30. toukokuuta 2003. Ennen albumin julkaisua julkaistiin single "Kontti Norjaan", joka sai paljon huomiota osakseen. Myöhemmin julkaistiin toinen single; "Sanamainari". Vuoden 2003 kesällä Kana sai YleX:ään oman ohjelman "Kanalasta kajahtaa". Alun perin ohjelma painottui Rap- ja R&B-musiikkiin, mutta ajan myötä ohjelmasta muotoutui toiveohjelma. Vuosina 2003–2005 Kana juonsi MTV3-kanavan lasten seikkailuohjelma Skabadabaduuta, sekä vuosina 2003–2011 MTV3:n ja C More Juniorin laulupeli Staraokea. Kanan ääntä kuullaan myös useissa TV- ja radiomainoksissa.


title: Kana (rap-artisti)

text: Vuonna 2005 Kana alkoi ottaa laulutunteja, ja samana vuonna julkaistiin uudet popahtavat singlet "Sähkövirtaa" ja "Tulen aina takaisin". Uutta tyyliä edusti myös Suurin pudottaja -TV-sarjan tunnusmusiikkina toiminut "Saan kaiken muuttumaan". Toinen albumi "Tulen aina takaisin" julkaistiin 2007.


title: Kana (rap-artisti)

text: Kana juonsi 1. marraskuuta 2006 aloittanutta lastenkanava Subtv Junioria Tea Hiillosteen sekä Pekka Laukkarisen kanssa. Hän toimi saman kanavan esittämän Code Lyokon Aelitan suomenkielisenä äänenä. Lisäksi Kana on esiintynyt Salatut elämät -sarjassa cameoroolissa syksyllä 2007.


title: Kana (rap-artisti)

text: Kana myös suunnittelee ja valmistaa koirille pantoja, valjaita ja taluttimia.


title: Kana (rap-artisti)

text: Kesällä 2012 Kana synnytti kuolleen tyttövauvan. 19. syyskuuta 2013 Kana synnytti poikavauvan, jonka nimeksi tuli Felix Fox Lennox Wesamaa.


title: Kana (rap-artisti)

text:
Kana on usein oman soolotuotannon kappaleiden sanoittamisessa käyttänyt tekijänimenä Kana C.
Lisäksi Kana on tehnyt sanoituksia Aarne Alligaattorille ja Tea Hillosteelle. MC Puhuva Pään kappaleessa "Syökää kanaa" Kana toimii taustalaulajana ja sanoittajana.


title: Kana (rap-artisti)

text: Kana toimii hyvin aktiivisesti hyväntekeväisyydessä auttamalla kodittomia eläimiä, erityisesti koiria. Kanalla on kaksi Espanjasta adoptoitua rescuekoiraa. Kana toimii vuonna 2011 perustamansa Dog Force One ry:n puheenjohtajana. Yhdistys auttaa hyljättyjä eläimiä pääosin Espanjassa.


title: Kana (rap-artisti)

text:
Kana on kahden lapsen äiti.
Lisäksi Kana laulaa Staraoken kokoelmilla ohjelman tunnusbiisin "Staraoke-RAP":in


title: Musa Amer Obaid

text: Musa Amer Obaid, alkuperäiseltä nimeltään Moses Kipkirui, (s. 18. huhtikuuta 1985 Kenia) on alkujaan kalenjin-heimosta lähtöisin oleva estejuoksija, joka tätä nykyä edustaa Qataria.


title: Musa Amer Obaid

text: Vuonna 2004 Musa Amer Obaid saavutti Ipohissa Aasian nuorten mestaruuden 3 00 metrin estejuoksussa. Kuukautta myöhemmin hän juoksi Grossetossa nuorten MM-hopealle. Ateenan olympialaisissa 19-vuotias Musa Amer Obaid raivasi tiensä finaaliin, jossa sijoittui lopulta neljänneksi varmistaen kalenjin-heimon miesten neloisvoiton.


title: Musa Amer Obaid

text: 2005 Helsingin MM-kisoissa hän sijoittui estejuoksussa 9. sijalle ja Monacossa käydyssä ssa seitsemänneksi.


title: Musa Amer Obaid

text: Vuonna 2006 Musa Amer jäi kiinni testosteroni-dopingista. Hän oli kilpailukiellossa syyskuusta 2006 - syyskuuhun 2008.


title: Musa Amer Obaid

text: Musa Amer Obaid on 180 senttimetriä pitkä ja painaa 64 kilogrammaa. Hänen ennätyksensä 3 000 metrin esteissä on 8.07,18, minkä hän juoksi Ateenan olympiafinaalissa 24. elokuuta 2004.


title: Suma

text: Suma () on maalaiskunta ja sen keskuskylä Karjalan tasavallan Belomorskin piirissä Venäjällä. Se sijaitsee Sumajoen varrella lähellä Vienanmeren rantaa 51 kilometriä Belomorskista maanteitse kaakkoon. Kylässä on 900 ja kunnassa 2 500 asukasta (vuonna 2012).


title: Suma

text: Suman kunnan pinta-ala on 8 432,9 neliökilometriä. Se rajoittuu kaakossa Belomorskin piirin Njuhtšan kuntaan ja Arkangelin alueeseen, etelässä Segežan piirin Valdain ja lännessä Idelin ja Kesäjoen kuntiin sekä luoteessa Belomorskin kaupunkiin. Pinta-alasta 60,6 % on luonnonaluetta ja 39,3 % vesistöjä.


title: Suma

text: Seutu kuuluu pääosin Vienanmeren alankoon. Kunnan eteläosassa kohoaa Itä-Karjalan ylänkö Vetrenyi pojas -harjuineen. Tärkeimmät joet ovat Vienanmereen laskevat Sumajoki ja Virma. Suurimmat järvet ovat Sumajärvi ja Puljärvi. Hyötykaivannaisiin kuuluvat graniitti, gneissi, hiekka, sora ja turve. Kunnan alueella sijaitsee meriluonnon suojelua varten perustettu Sorokan rauhoitusalue.


title: Suma

text: Keskuskylän lisäksi kuntaan kuuluu 18 asutuskeskusta: Hvoinyin, Malengan, Sumajärven (ven. "Sumozero") ja Virantajärven taajamat, Jukovan ("Jukovo"), Kuivaniemen ("Suhoje"), Kuolisman, Laapinan, Perttijärven ("Pertozero"), Virman ja Vorensin ("Vorenža") kylät, Kuolisman, Malengan, Suman ("Sumposad"), Tegozeron ja Virman asemat, Tšornaja Lambina -niminen paikka sekä Virantajärven yhteyteen kuuluva Ruigan pysäkki. Virantajärvellä on reilut 500 ja Hvoinyissa sekä Suman asemalla yli 300 asukasta. Kuudella paikkakunnalla ei ole lainkaan vakituista asutusta.


title: Suma

text: Novgorodilaiset uudisasukkaat perustivat Suman vuonna 1436. Kylä kuului Novgorodin posadnikan leskelle Marfa Boretskajalle, joka vuonna 1452 lahjoitti sen Solovetskin luostarille. Asukkaat harjoittivat kalastusta ja metsästystä, merenkulkua ja suolankeittoa. Vuosina 1582–1585 rakennettiin puinen Suman linnoitus, joka 1500–1600-lukujen vaihteessa torjui ruotsalaisten ja liettualaisten hyökkäykset. Vuonna 1704 kylä siirtyi valtiolle ja vuonna 1806 se sai kauppalan (ven. "posad") statuksen. Vuodesta 1868 lähtien Sumassa toimi merenkulkuoppilaitos, josta on valmistunut muun muassa Vladimir Voronin ja muita tunnettuja merikapteeneja.


title: Suma

text: 1800-luvun lopulla Suman asukkaat harjoittivat kalastusta, valaanpyyntiä, laivanrakennusta sekä osaksi maanviljelyä. Pyyntimatkat ulottuivat Novaja Zemljalle saakka ja kauppaa käytiin Arkangelissa ja Norjassa. Lisäksi kuljetettiin pyhiinvaeltajia Solovetskiin ja käytiin muualla ansiotöissä. Kylässä oli kaksi kirkkoa ja tsasounaa. Vuonna 1907 kauppalassa oli 1 400 asukasta, joista reilut 200 oli karjalaisia. Osa asukkaista oli vanhauskoisia.


title: Suma

text: 1920-luvulla perustettiin Sorokan (myöhemmin Belomorskin) piiriin kuulunut Suman kyläneuvosto, jossa vuonna 1933 oli enää 1 100 asukasta. Samaan aikaan Suma menetti kaupunkiasutuksen statuksen. Toisen maailmansodan aikana valmistuneen rautatien myötä seudulle syntyi metsätyöläisten asutuksia, kuten Hvoinyi, Malenga ja Virantajärvi, joista kaksi jälkimmäistä saivat kaupunkimaisen taajaman statuksen vuonna 1950. Nykyinen Suman kunta on muodostettu 2000-luvun alun kunnallishallintouudistuksessa.


title: Suma

text:
Kunnan läpi kulkee Belomorskin ja Arkangelin alueen Obozerskin välinen rautatie, jonka sähköistys valmistui vuonna 2003. Malengan asemalta on kolmesti viikossa paikallisjunayhteys Belomorskiin ja Vienan Kemiin. Hvoinyista on linja-autoyhteys sorateitä pitkin Belomorskiin. Lähin huoltoasema on Belomorskissa.
Seudun pääelinkeinot ovat puunhankinta ja kalastus. Sumassa toimii kalatehdas ja Kuolismassa kalastusyritys. Maataloutta edustavat asukkaiden palstaviljelmät.


title: Suma

text: Keskuskylän palveluihin kuuluvat lastentarha, keskikoulu asuntoloineen, lääkintäasema, kulttuuritalo, kirjasto, posti ja joukko kauppoja. Eräitä julkisia palveluja on myös Suman asemalla, Virantajärvellä, Kuolismassa, Hvoinyissa ja Malengassa.


title: Suma

text: Suman kylä on yksi Vienanmeren rannikon vanhimmista asutuksista, jossa on säilynyt perinteisen pomorikulttuurin piirteitä. Linnoituksesta on jäljellä maavallien jäänteitä sekä kahdeksankulmainen porttitorni, joka on sijoitettu Moskovan Kolomenskojen ulkomuseoon. Tšornyi-kosken saarella on suuriruhtinas Aleksein vuonna 1870 lahjoittama vene. Solovetskin luostarin majatalon paikalle pystytettiin vuonna 2005 muistoristi.


title: Suma

text: Kunnan alueella on lukuisia muinaisia asuinpaikkoja. Rakennusmuistomerkkeihin kuuluvat Virman, Vorensin ja Kuivaniemen kirkot, Puljärven tsasouna sekä vanhat asuin- ja talousrakennukset. Virman vuonna 1759 rakennettu Pietarin ja Paavalin kirkko on valtakunnallinen suojelukohde. Jukovassa ja Laapinassa on lomakylät ja Suman asemalla lepokoti.


title: Elias Simojoki

text: Lauri Elias Simojoki (vuoteen 1926 Simelius, 28. tammikuuta 1899 Rautio, Keski-Pohjanmaa – 25. tammikuuta 1940 Koirinojanlahti, Laatokka, Impilahti) oli suomalainen kansallismielinen luterilainen pappi, Sinimustat-järjestön puheenjohtaja, Isänmaallisen kansanliikkeen kansanedustaja ja Akateemisen Karjala-Seuran perustajajäsen. Hän osallistui talvisotaan rykmentin pastorina JR39:ssä ja hänet on haudattu Kiuruveden sankarihautaan.


title: Elias Simojoki

text: Elias Simojoen vanhemmat olivat kappalainen, myöhemmin lääninrovasti Niilo Iisakki Simelius (1864–1925) ja Kristiina Sofia, o.s. Snellman (1861–1946). Äiti oli Juhani Ahon ikuistaman Hellmannin herran J. A. Snellmanin tytär. Simeliuksen perheeseen syntyi neljä lasta: Rakel 1894, Elias 1899, Miika 1901 sekä Arvi 1903. Elias lienee perinyt äidiltään temperamenttinsa ja huumorintajunsa sekä isältään hurskautensa ja kansanomaisuutensa. Elias Simojoki avioitui vuonna 1937 lastentarhanopettaja Anna-Liisa Kotivuoren kanssa. Heidän poikansa Lauri Aunus (s. 1939) oli Kuopiossa historian lehtorina.


title: Elias Simojoki

text: Elias Simojoki kävi koulunsa Oulussa ja valmistui ylioppilaaksi Oulun lyseosta 1919. Teologisen erotutkinnon hän sai valmiiksi Helsingin yliopistossa 1923. Papiksi hänet vihittiin samana vuonna.


title: Elias Simojoki

text: Elias Simojoki osallistui lyseolaisena luokkatoveriensa Kaarlo Hillilän ja Aaro Pakaslahden kanssa helmikuussa 1918 käytyihin Oulun taisteluihin. Simojoki oli ristiriitainen henkilö. Hän oli samaan aikaan huumorintajuinen ja pidetty Kiuruveden seurakunnan pappi, mutta myös kiihkeä aatteenmies, joka osallistui sekä Suomen sisällissotaan, Aunuksen retkeen, Karjalan vapaustaisteluun 1921 että suomalaisten vasemmistolaisten kyydityksiin. Inkerin, Vienan ja Aunuksen kansojen kohtalot 1920- ja 1930-luvun Neuvostoliitossa olivat hänen kirkossa pitämiensä rukousten toistuvana aiheena. Suur-Suomi oli hänen poliittisen toimintansa johtotähti. Simojoki syytti Mannerheimia tämän Vienan kansalle antaman lupauksen (ns. Miekkavala) pettämisestä. Simojoki kirjoitti Mannerheimille:


title: Elias Simojoki

text: Simojoki osallistui Viron äärioikeiston vapsien vallankaappausyritykseen Viron yksinvaltiasta Konstantin Pätsiä vastaan.


title: Elias Simojoki

text: Tehtyjen kotietsintöjen yhteydessä tuli esille Simojoen Jaakko Virkkuselle 15. kesäkuuta 1935 kirjoittama kirje. Kirje koski "Sinimusta"-lehden saamaa painokannetta lehden herjattua Neuvostoliiton ulkoministeriä Litvinovia. Kirjeessä todettiin:


title: Elias Simojoki

text: Simojoki oli valajäsen n:o 1 1922 perustetussa Akateemisessa Karjala –seurassa (AKS). AKS:n varapuheenjohtajana hän oli 1922–1923, sihteerinä 1923–1924 sekä hallituksen jäsenenä 1934–1937 sekä neuvottelukunnan jäsenenä 1936–1940. Suomen Heimo –lehden toimitusneuvostoon hän kuului monia vuosia. Hän oli AKS:n Omakotisäätiön perustajia ja kuului sen hallitukseen 1937–1940.


title: Elias Simojoki

text: Simojoki valittiin Pohjois-Savon läntisestä vaalipiiristä Isänmaallisen Kansanliikkeen (IKL) kansanedustajaksi 1933–1939. Hän kuului Lakivaliokuntaan ja myöhemmin Laki- ja talousvaliokuntaan. Äärioikeistolaisen nuorisojärjestön Sinimustat johtajana hän oli 1933–1936 sekä Mustapaita-järjestön perustaja ja päällikkö 1937–1940. Hän oli Sinimusta-lehden toimitusneuvoston jäsen 1933–1936 ja Luo Lippujen –lehden johtokunnan puheenjohtaja.


title: Elias Simojoki

text: Simojoki osallistui 1918 vapaussotaan Oulun I Vapaaehtoisen Rintamakomennuskunnan ja Kajaanin sissihiihtäjien mukana. Keväällä 1919 hän osallistui majuri von Hertzenin ryhmässä Aunuksen vapautustaisteluun. Karjalan retkellä 1921 hän oli mukana räjähdyskomennuskunnan jäsenenä. Asevelvollisuuden Simojoki suoritti Helsingissä 1924–1925. Sotilasarvoltaan hän oli korpraali.


title: Elias Simojoki

text: Papiksi valmistumisen jälkeen Elias Simojoki toimi Akateemisen Karjala-seuran sihteerinä 1923–1924. Ylimääräisenä pappina hän toimi Kiuruvedellä 1925–1926, Iisalmen maalaiskunnassa 1926–1927 sekä Kemin maalaiskunnassa 1928. Vuonna 1929 hänet valittiin Kiuruveden kappalaiseksi, jossa virassa hän oli kuolemaansa saakka. Kiuruveden yhteiskoulun uskonnon opettajana Simojoki myös toimi. Talvisodan syttyessä Simojoki ilmoittautui vapaaehtoisena rintamalle. Hän toimi JR39:ssä rykmentin pastorina. Simojoki kaatui Impilahden Konnunsaarella Koirinojan jäällä ollessaan lopettamassa haavoittunutta hevosta, joka makasi rintamalinjojen välissä. Hevosta ei ollut onnistuttu lopettamaan suomalaisten tai neuvostoliittolaisten joukkojen puolelta, jolloin Simojoki hiihti hevosen viereen, lopetti sen pistoolilla ja joutui neuvostoliittolaisten konekiväärin ampumaksi.


title: Elias Simojoki

text: Kiuruveden aikoina Elias Simojoki liikkui moottoripyörällä pitäjällä. Monia legendaarisia tarinoita hänen ihmisrakkaudestaan liittyy Kiuruvedellä pappina oloon. Pulakautena hän pelasti monia pakkohuutokaupalta suorittamalla velan. Moni koti säästyi.


title: Elias Simojoki

text: Elias Simojoen saarnatessa kirkko oli täynnä. Hänen puhetapansa oli nopea, saarnanuotillinen, aluksi hiljainen, mutta pian nouseva ja väliin itkuiseksi ohentuva.


title: Elias Simojoki

text: Simojoki teki matkoja Viroon, Ruotsiin ja Tanskaan sekä opintomatkan Palestiinaan.


title: Elias Simojoki

text: Tampereen vapaudenpatsaan ja Lahden sankaripatsaan mallina oli nuori Elias Simelius. Molemmat teokset ovat kuvanveistäjä Viktor Janssonin käsialaa. Patsaat valmistuivat samaan aikaan ja paljastettiin 1921.


title: Elias Simojoki

text: Pekka Simojoki on Elias Simojoen pikkuserkun poika. Elias Simojoen elämä oli aiheena vuonna 2018 ensi-iltansa saaneessa musikaalissa Sovinto, jonka Pekka Simojoki on kirjoittanut yhdessä Lasse Heikkilän kanssa.


title: Malenga

text: Malenga () on pieni maaseututaajama ja entinen asutushallintoalue Karjalan tasavallan Belomorskin piirin itäisimmässä osassa Venäjällä. Taajama sijaitsee Arkangelin alueen tuntumassa Malenga-joen rannalla 131 kilometriä Belomorskista kaakkoon. Vuonna 1996 siellä oli noin 400 asukasta. Nykyään Malenga kuuluu Suman kuntaan.


title: Malenga

text: Malengan pohjoispuolelta kulkee rautatie Belomorskista Vologdan–Arkangelin radalla olevalle Obozerskajan asemalle. Radalla on taajaman kohdalla Malengan rautatieasema.


title: Malenga

text: Malengan kylä kuului Njuhtšan kuntaan, joka lakkautettiin 1920-luvulla ja liitettiin Sorokan piiriin. Malengan asema perustettiin vuonna 1942.


title: Malenga

text: Malengasta rakennettiin 1950-luvulla laaja kapearaiteinen kolmihaarainen metsärataverkko kohti lounasta. Pisimmillään rata ulottui lähelle Hiisjärveä. Metsärata kuului Karelles-yhtymälle. Se purettiin 1970–1980-luvulla. Radalla käytettiin muun muassa Suomessa Neuvostoliittoon sotakorvauksena 750 mm raideleveydelle valmistettuja kapearaidevetureita..


title: Saksan demokraattisen tasavallan lippu

text: Saksan demokraattisen tasavallan lippu otettiin virallisesti käyttöön vuonna 1949 Saksan demokraattisen tasavallan (DDR) perustamisen yhteydessä, vaikkakin Neuvostoliiton miehitysvyöhykkeellä lippua oli käytetty epävirallisesti jo aiemmin neuvostoliittolaisten kuitenkin aluksi vastustettua heikoksi mieltämänsä Weimarin tasavallan lipun palauttamista ja asetuttuaan tukemaan keisarillisen Saksan lipun palauttamista jo sota-aikana. Saksalaiset kommunistit saivat asiassa kuitenkin tahtonsa läpi valitsemalla Weimarin tasavallan värit vuoden 1949 kansankongressissa. Niinpä vuosina 1949–1959 lippu oli samanlainen kuin Saksan liittotasavallan lippu, mutta vuonna 1959 siihen lisättiin DDR:n valtionsymbolit, vasara, harppi ja viljantähkät, jotka symboloivat työväestöä, sivistyneistöä ja maanviljelijöitä. Virallisissa yhteyksissä valtiolipun rinnalla liehui tavanomaisesti työväestöä symboloiva punainen lippu. Merellä käytettävä kauppalippu poikkesi vuosina 1959–1973 sijoittelultaan hieman valtiolipusta.


title: Metallioppi

text: Metallioppi on materiaalitieteiden osa-alue, jonka kohteina ovat metallien rakenne ja ominaisuudet. Tutkimusmenetelminä käytetään metallografiaa, ainettarikkomatonta ja ainettarikkovaa koestusta ja teoriaan sovelletaan kiinteän olomuodon fysiikkaa.


title: Metallioppi

text:
Mikrorakennetutkimus ja erityisesti metallien plastista käyttäytymistä ja lujuutta selittävä dislokaatioteoria kehittyi voimakkaasti 1970-luvulla, kun alettiin käyttää elektronimikroskooppia tutkimusvälineenä.
Tietotekniikan kehittymisen myötä on alettu soveltaa myös simulointitekniikoita, esimerkiksi muovaus- ja muokkaus tekniikoiden malleihin alkiomenetelmiä (FEM) ja metalliseosten faasitasapainopiirrosten laskentaan tunnettuja termodynaamisia ominaisuuksia hyödyntäviä malleja.


title: Metallioppi

text: Metallioppi luo teoreettisen pohjan käytännön sovellusalueille kuten metallurgialle.


title: Metallioppi

text: Metallioppi liittyy läheisesti moneen muuhun tekniikan alaan. Esimerkiksi murtumismekaniikkaa voidaan soveltaa sekä rakenteiden ja kone-elinten suunnittelussa että näiden vauriotapausten selvittämisessä. Haurasmurtuma on erittäin tärkeä ydinvoimalassa käytettävien hitsattujen teräsrakenteiden turvallisuuden varmistuksessa ja ilmiönä se tunnetaan hyvin metalliopin perusteella.


title: Links

text: Links on tekstipohjainen, avoimen lähdekoodin Internet-selain. Mikuláš Patočka julkaisi ensimmäisen version nimeltään Links 0.80 24. marraskuuta 1999.


title: Links

text: Toisin kuin erikoistarkoituksiin soveltuva Lynx, Links on tarkoitettu yleiseen Internetin selailuun. Links tukee HTML-taulukoita ja -kehyksiä, tekstin vierittämistä vaaka- ja pystysuunnassa ja piirtää sivut näytölle graafisiin selaimiin verrattuna erittäin nopeasti. Links tulee mukana joissakin Linux-jakeluissa.


title: Links

text: Links on nopea käyttää. Sivujen selailu tapahtuu nuolinäppäimillä, jossa nuoli oikealle seuraa aktiivisena olevaa linkkiä ja nuoli vasemmalle palaa sivuhistoriassa taaksepäin. Links tukee myös värejä. Sivut näytetään yksi näyttö kerrallaan ja selailu onnistuu myös pieninäyttöisissä laitteissa.Linksin kehittäjä Patočka on sittemmin jatkanut tekstipohjaisen selaimen kehittämistä nimellä Links2. Links2 sisältää Linksin ominaisuudet ja lisää graafisen selailun mahdollisuudet. Graafinen selaaminen on mahdollista myös ilman X:ää tai muuta ikkunointisysteemiä. Graafiseen selailuun sisältyy anti-alias- ja JavaScript-tuki.


title: Links

text: Petr Baudis puolestaan alkoi kehittää 2001 Linksin pohjalta eLinks-selainta (Experimental/Enhanced Links). Sen kehitystä jatkoi Jonas Fonseca vuodesta 2004. eLinksin ominaisuuksia siirrettiin Links2:een Links Hacked -projektissa.


title: Anthony Kiedis

text: Anthony Kiedis (s. 1. marraskuuta 1962 Grand Rapids, Michigan, Yhdysvallat) on yhdysvaltalainen muusikko, joka on toiminut Red Hot Chili Peppers -yhtyeen laulajana ja keulahahmona. Hän on sanoittanut suurimman osan yhtyeen kappaleista.


title: Anthony Kiedis

text: Kiedisin vanhemmat ovat Peggy Nobel ja John Michael Kiedis, joka on taiteilijanimeltään Blackie Dammett, kirjailija Dashiel Hammetin mukaan. Nobel halusi antaa Anthonylle isänsä nimen, jolloin hänestä olisi tullut John Kiedis III, mutta Dammet olisi halunnut nimeksi Clark Gable tai Courage (suom. rohkeus). Lopulta nimeksi tuli Anthony, kunnianosoituksena hänen isoisoisälle Antonille. Anthonya kutsuttiin kuitenkin aina Tonyksi. Hänen perheensä muutti monta kertaa, mm. Floridaan ja Kaliforniaan.


title: Anthony Kiedis

text: Kiedisin vanhemmat erosivat ja palasivat yhteen useita kertoja hänen ollessaan nuori. Lopulta hänen isänsä muutti Los Angelesiin. Peggy meni pari kertaa uusiin naimisiin ja sai Scott St. Johnin kanssa tyttären, Julien. Kiedis vietti lapsuutensa Michiganissa Grand Rapidsin kaupungissa, mutta hän muutti vuonna 1974 ollessaan 12-vuotias isänsä luokse Kaliforniaan. 1970-luvun puolivälissä Dammet päätti ryhtyä näyttelijäksi. Niinpä hän otti tunteja näyttelemisestä. Hän sai silloin tällöin rooleja pienistä elokuvista. Vapaa-ajallaan Kiedis oli kova juhlimaan ja jatkot pidettiinkin usein Anthonyn pienessä bungalowissa Palm Avenuella.


title: Anthony Kiedis

text: Asuessaan Los Angelesissa Kiedis kävi Fairfax High school -nimistä koulua, jossa hän tapasi yhtyeen nykyisen basistin ja tulevan parhaan ystävänsä Flean. Kiedis ja Flea viettivät usein vapaa-aikaansa kuuntelemalla musiikkia, kuten Grandmaster Flash and the Furious Five -yhtyettä, Sly Stonea ja Stevie Wonderia. Kiedis ja Flea harrastivat talojen katoilla hyppimistä, ja Kiedis mursi selkänsä 16-vuotiaana hypättyään talon katolta uima-altaan ohi.


title: Anthony Kiedis

text: Kiedisin huumeongelmat alkoivat nuoruusiässä isän tutustutettua pojan huumeisiin. Kieldis käytti etenkin marihuanaa, mutta myöhemmin myös heroiinia, kokaiinia ja Quaaludea. Hän oli muutenkin tekemisissä huumeiden kanssa nuorena, koska hänen isänsä ja tämän ystävät olivat narkomaaneja tai muuten yhteyksissä huumeisiin. Osan huumeista, kuten marihuanan, jota Kiedis poltti jo 12-vuotiaana, hän sai isältään. Kiedis käytti lääkkeitä väärin vuosia, kuten muutkin Red Hot Chili Peppersin jäsenet. Yhtyeen basisti Flea erotti Kiediksen Red Hot Chili Peppersistä vuonna 1986, mutta päästi hänet kuukauden päästä takaisin. Kiedis lopetti huumeiden käytön joksikin aikaa yhtyeen alkuperäisen kitaristin Hillel Slovakin kuoltua heroiinin yliannostukseen vuonna 1988.


title: Anthony Kiedis

text: Sen jälkeen Kiedis oli kuivilla viisi ja puoli vuotta ennen kuin vuonna 1994 retkahti uudelleen viisaudenhampaan poiston jälkeen Thaimaassa hammaslääkärin määrättyä Valiumia kivun helpottamiseksi. Huumeriippuvuus vaikeutti ja viivästytti albumin "One Hot Minute" (1995) levyttämistä. Monet tämän albumin laulujen sanat kertovatkin huumeriipuvuuden salaamisesta muilta. Kiedis pääsi kuiville vuoden 2000 lopulla. Hän on ollut kasvissyöjä 1980-luvulta asti, ja nähtyään videokuvaa lihateollisuudesta hän ryhtyi vegaaniksi vuonna 2008.


title: Anthony Kiedis

text: Kiedis kirjoittaa itse lähes jokaisen yhtyeen kappaleen sanat. Hänen sanoituksiensa aiheet ovat vaihdelleet hänen uransa aikana. Yhtyeen alkuaikoina hän kirjoitti usein suhteestaan naisiin, huumeisiin ja elämästä(än) Los Angelesissa. Hänen musiikkimakunsa laajentuessa ja elämänkatsomuksen muuttuessa hän on kypsynyt, ja laulujen aiheet ovat monipuolistuneet, mutta yhä monet sanoituksista käsittelevät Los Angelesia ja Kaliforniaa.


title: Anthony Kiedis

text: Yhtyeen alkuaikoina hän lauloi enimmäkseen räpäten. "Mother's Milk" (1989) albumin myötä hän alkoi kirjoittaa entistä melodisempia kappaleita. Albumilla "Blood Sugar Sex Magik" (1991) hän räppäsi yhä, mutta lauloi monia melodisiakin balladeja, kuten "Under the Bridge", "Breaking the Girl" ja "I Could Have Lied" . Vuosien varrella Kiedis alkoi mieluummin laulamaan kuin räppäämään. Hänellä on ollut monia lauluopettajia, mutta yksikään niistä ei ole saanut häntä laulamaan "hyvin". Vasta albumilla "Californication" (1999) hän tunsi, että pystyisi hallitsemaan äänensä.


title: Anthony Kiedis

text: Vaikka yhtyeellä on ollut monipuolinen jäsenistö, Kiedis yritti aina pitää ryhmän koossa, kun se oli hajoamaisillaan. Vaikka Kiedis on keskeinen hahmo Red Hot Chili Peppersissä, hän sai kuitenkin itse potkut yhtyeestä vuonna 1986 huumeongelmiensa takia. Hän pääsi takaisin yhtyeeseen kuitenkin jo kuukauden kuluttua raitistuttuaan.


title: Anthony Kiedis

text: Kiedis on tapaillut monia kuuluisia naisia, kuten ohjaaja Sofia Coppolaa, huippumalli Heidi Klumia sekä laulajattaria Sinéad O’Connoria ja Mel C:tä. Kiedis on tiettävästi laulaja Cherin hyvä ystävä. Anthony seurusteli 22-vuotiaan mallin Heather "Nika" Christien kanssa kolmisen vuotta. Kiedis kirjoitti hänestä useita lauluja Red Hot Chili Peppersin toiseksi uusimmalle "Stadium Arcadium" (2006) -levylle. Heillä on yksi lapsi, kummankin ensimmäinen, poika nimeltä Everly Bear Kiedis (s. 2.10.2007 Cedars Sinai Hospitalissa Los Angelesissa). Nimi "Everly" tulee Kiediksen suosikkiyhtyeen Everly Brothersin nimestä. Bear-nimen Anthony taas halusi antaa pojalleen, koska hänen intiaanisukunsa voimaeläin on karhu. Anthony Kiediksen äiti on puoliksi intiaani, joten Kiedis kokee intiaanikulttuurin vahvaksi ja läheiseksi. Tästä syystä hänellä on käsivarsissaan intiaanin päätä esittävät tatuoinnit, jotka kuvastavat hänelle vahvuutta ja "miestä, joka koki helvetin ja tuli vahvana takaisin".


title: Anthony Kiedis

text: Vuonna 2005 ilmestyi laulajan omaelämäkerta "Arpikudos", joka kertoo hänen elämäntarinansa syntymästä aina huumeriippuvuuden, rock´n´roll -elämän, yhtyeen ylä- ja alamäkien kautta "By the Way" (2002) -levyn valmistumisen aikoihin asti.


title: Anthony Kiedis

text: Kaikki albumit Red Hot Chili Peppersin kanssa.


title: Fysiologia

text: Fysiologia on biotieteiden ja lääketieteen osa-alue, joka tutkii elävien organismien toimintaa ja toimintamekanismeja.


title: Fysiologia

text: Fysiologia voidaan tutkittavien organismien perusteella jakaa kahteen pääsuuntaukseen: eläinfysiologiaan ja kasvifysiologiaan. Tämä perinteinen jaottelu ei huomioi muita organismilajeja, erityisesti muita aitotumaisia organismeja kuten sieniä tai muita esitumaisia organismeja kuten bakteereita. Myös näiden muiden aitotumaisten ja esitumaisten organismien toimintamekanismien tarkastelu kuuluu fysiologian piiriin.


title: Fysiologia

text: Solufysiologia tarkastelee solujen sisäisiä ja solujen välisen vuorovaikutuksen toimintamekanismeja. Hermofysiologia tarkastelee hermosolujen ja hermoston toimintamekanismeja.


title: Fysiologia

text: Valituille fysiologian tai lääketieteen tutkijoille myönnetään vuosittain Nobelin fysiologian tai lääketieteen palkinto tunnustuksena ansioituneesta tutkimustyöstä.


title: Kesäjoki

text: Kesäjoki (; ) on maalaiskunta ja sen keskustaajama Karjalan tasavallan Belomorskin piirissä Venäjällä. Se sijaitsee Ala-Uikujokeen laskevan Kesäjoen suussa 72 kilometriä Belomorskista maanteitse etelään. Taajamassa on 1 900 ja kunnassa 2 000 asukasta.


title: Kesäjoki

text: Kesäjoen kunnan pinta-ala on 889,5 neliökilometriä. Se rajoittuu lännessä ja pohjoisessa Belomorskin piirin Sosnavitsan ja idässä Suman kuntiin sekä etelässä Segežan piirin Idelin ja lounaassa Mustakosken kuntiin. Pinta-alasta valtaosa on metsää.


title: Kesäjoki

text: Seutu kuuluu Vienanmeren alankoon. Sen maisemaa leimaavat laajat suot ja yksittäiset kukkulat. Kunnan alueella virtaavat Tunkuanjoki eli Tungutjoki (ven. "Tunguda"), Ala-Uikujoki, Kamennaja, Kesäjoki ("Letnjaja") ja Ieljoki ("Idel"). Järvet ovat pieniä. Hyötykaivannaisiin kuuluvat graniitti, hiekka, sora, savi ja turve.


title: Kesäjoki

text: Kesäjoen taajamaan luetaan Palokorgan voimalaitoksen (ven. "Palokorgskaja GES") ja Vienanmeren–Itämeren kanavan 12. ja 13. sulun taajamat sekä Olympian ("Olimpi") kylä. Kunnan muita asutuskeskuksia ovat Letni-2:n taajama, Tunkuan ("Tunguda") asema sekä Niikkananvaaran ja Krasnaja Gorkan kylät. Jälkimmäisissä kahdessa kylässä ei ole lainkaan vakituista asutusta.


title: Kesäjoki

text: Kesäjoen taajama on perustettu vuonna 1933. Vuoteen 1991 saakka sillä oli kaupunkimaisen taajaman status.


title: Kesäjoki

text: Kunnan läpi kulkee Muurmannin rata sekä Pietarin ja Murmanskin välinen M18-valtatie, josta haarautuu osittain päällystetty tie Kesäjoelle. Taajamasta on linja-autoyhteydet Vienan Kemiin ja Petroskoihin. Rautatiellä on Kesäjoen (ven. "Letni") ja Tunkuan ("Tunguda") asemat sekä 730. kilometrin eli Krasnaja Gorkan pysäkki. Kunnan keskiosan halki kulkee Vienanmeren–Itämeren kanava, jolla on rahti- ja matkailijaliikennettä. Kevätjoella on huoltoasema.


title: Kesäjoki

text: Taajamassa toimii vuonna 1938 perustettu Kesäjoen saha, tiilitehdas ja leipomo. Kunnan alueella on kaksi kalanviljelylaitosta. Uikujoella sijaitseva Palokorgan vesivoimalaitos kuuluu TGK-1 -energiantuotantoyhtiölle.


title: Kesäjoki

text: Keskustaajaman palveluihin kuuluu lastentarha, koulu, kulttuuritalo, kirjasto, poliklinikka, posti, yleisönpalvelukeskus ja joukko kauppoja. Kesäjoella on kaksi ortodoksista sekä evankelinen kirkko.


title: Kesäjoki

text: Kesä- ja Tunkuanjokien varrella sijaitsee kivikautisia asuinpaikkoja. Historialliset kohteet liittyvät Venäjän kansalaissotaan ja toiseen maailmansotaan sekä Vienanmeren kanavan rakentamiseen.


title: Sosnavitsa

text: Sosnavitsa () on maalaiskunta ja sen keskustaajama Karjalan tasavallan Belomorskin piirissä Venäjällä. Se sijaitsee Vienanmeren–Itämeren kanavan ja Muurmannin radan varrella 20 kilometriä Belomorskista lounaaseen. Taajamassa on 1 500 ja kunnassa 2 600 asukasta (vuonna 2013).


title: Sosnavitsa

text: Sosnavitsan kunnan pinta-ala on 7 330,65 neliökilometriä. Se rajoittuu pohjoisessa Kemin piirin Papinsaaren, Kemin ja Vääräkosken, lännessä Kalevalan piirin Jyskyjärven ja Borovoin sekä Mujejärven piirin Lietmajärven, lounaassa Rukajärven, etelässä Segežan piirin Mustakosken ja Belomorskin piirin Kesäjoen sekä kaakossa Belomorskin ja Suman kuntiin. Pinta-alasta valtaosa on metsää ja vesialueita.


title: Sosnavitsa

text: Kunnan alueella virtaavat muun muassa Ala-Uikujoki, Ieljoki (ven. "Idel"), Kesäjoki ("Letnjaja"), Suikujoki ("Šuja") ja Tungutjoki ("Tunguda"). Suurimpia järviä ovat Muujärvi ("Mujezero"), Suikujärvi ("Šuigozero"), Tungutjärvi ja Voinkijärvi ("Voingozero"). Hyötykaivannaisiin kuuluvat molybdeeni, kulta, eri kivilajit, hiekka, sora ja turve. Kunnassa sijaitsee Sorokan rauhoitusalue.


title: Sosnavitsa

text: Keskustaajaman lisäksi kuntaan kuuluvat Pušnoin, Uuden Maasjärven ja Vienanmeren–Itämeren kanavan 14. ja 15. sulkujen asutukset, Kesäjärven, Kevättämäjärven, Lehdon, Maasjärven, Nuottavaaran, Suijun, Suikujärven, Tunkuan ja Uskelan kylät, Suuren-Susmoin saari (ven. "Bolšoi Žužmui") sekä Bolšaja Udan asema. Sosnavitsan jälkeen suurimmat asutuskeskukset ovat noin 400 asukkaan Pušnoi ja Uusi Maasjärvi sekä vajaan 200 asukkaan Suiku. Monilla paikkakunnilla ei ole lainkaan vakituista asutusta.


title: Sosnavitsa

text: Sosnavitsa on perustettu vuonna 1885. Se kuului Suikujärven kuntaan 1920-luvulle asti, jolloin se liitettiin Sorokan piiriin osana Uiunsaaren kyläneuvostoa. Vuonna 1926 Sosnavitsan kylässä oli 12 asukasta, jotka kaikki olivat karjalaisia.


title: Sosnavitsa

text: Paikkakunnan merkittävin työnantaja on Vienanmeren–Itämeren kanava. Sosnavitsan kohdalla kanavassa on kaksi sulkua. Taajamassa on satama, rautatieasema, kauppoja ja pieni hotelli. Sosnovitsan kirkko toimii postina.


title: Bijou Phillips

text: Bijou Lily Phillips (s. 1. huhtikuuta 1980) on yhdysvaltalainen näyttelijä, malli ja poplaulaja.


title: Bijou Phillips

text: Phillips aloitti mallin uransa nuorella iällä ja esiintyi jo 13-vuotiaana Interview-lehden kannessa. Hän lopetti mallin uransa tilapäisesti 17-vuotiaana ja teki levytyssopimuksen Almos Recordsin kanssa. Vuonna 1999 Phillips julkaisi popalbumin "I'd Rather Eat Glass". Hän on tällä hetkellä kokoamassa materiaalia tulevalle albumilleen.


title: Bijou Phillips

text: Phillips on esiintynyt vuodesta 1999 lähtien useissa elokuvissa, esim. Melkein julkkis (Almost Famous), Oven takana (The Door in the Floor) ja .


title: Bijou Phillips

text: Hänen isänsä oli hippiajan kuuluisimpien yhtyeiden joukkoon kuuluvassa The Mamas & the Papas -yhtyeessä aikoinaan toiminut hippimuusikko John Phillips. Hänen äitinsä oli eteläafrikkalainen malli Genevieve Waite.


title: Bijou Phillips

text: Phillips on naimisissa pokeri-turnauksessa tapaamansa näyttelijä Danny Mastersonin kanssa, ja he molemmat kuuluvat Tom Cruisen uskonnon julkkiskeskuksen piiriin.


title: Majed Saeed Sultan

text: Majed Saeed Sultan, alkuperäiseltä nimeltään Elijah Kosgei (s. 3. marraskuuta 1986 Keniassa) on kalenjin-heimosta lähtöisin oleva 800 metrin juoksija.


title: Majed Saeed Sultan

text: Majed Saees Sultan on alkujaan Kenian kansalainen, mutta loikkasi sittemmin monien muiden kenialaisjuoksijoiden tavoin Qatariin. Kesäkuussa 2004 hän sijoittui Aasian nuorten mestaruuskilpailuissa 800 metrillä toiseksi ajalla 1.51,34, ja kuukautta myöhemmin voitti Grossetossa nuorten maailmanmestaruuden ajalla 1.47,33.


title: Majed Saeed Sultan

text: Toisin kuin Saif Saaeed Shaheenin ja Ahmad Hassan Abdullahin tapauksissa, ei Kenian liitto estänyt Majed Saeed Sultanin osallistumista 2004 Ateenan olympialaisiin, koska hän oli vaihtanut kansalaisuutta ennen nousuaan miesten maajoukkuetasolle. Ateenassa Sultan sijoittui omassa 800 metrin alkuerässään neljänneksi ajalla 1.47,92, mutta ei päässyt jatkoon.


title: Majed Saeed Sultan

text: Syyskuussa 2005 Majed Saeed Sultan voitti Aasian mestaruuden omalla ennätysajallaan 1.44,27.


title: Majed Saeed Sultan

text: Majed Saeed Sultan on 190 senttimetriä pitkä ja painaa 68 kilogrammaa.


title: Abysmal Torment

text: Abysmal Torment on maltalainen brutal death metal/grindcore -yhtye. Se perustettiin loppuvuodesta 2000 nimellä Molested. Yhtye julkaisi ensimmäisen albuminsa, "Incised Wound Suiciden" maaliskuussa 2005.


title: Virantajärvi

text: Virantajärvi eli Virandozero () on maaseututaajama Karjalan tasavallan Belomorskin piirin itäosassa Venäjällä. Se sijaitsee 98 kilometriä Belomorskista kaakkoon, Belomorskista Vologdan–Onegan radalle johtavan radan varrella. Vuonna 1996 Virantajärvellä oli 1 080 asukasta. Taajaman itäpuolella on Virantajärven rautatieasema, joka on tärkeä puutavaran lastauspaikka.


title: Virantajärvi

text: Vuonna 1941 perustettu taajama on kehittynyt rautatieaseman ympärille. Nykyään se kuuluu Suman kuntaan.


title: Virantajärvi

text: Virantajärven entinen taajama-alue rajoittui pohjoisessa Vienanmeren Äänislahteen, idässä Njuhtšan kylähallintoalueeseen sekä lännessä Hvoinyin kylähallintoalueeseen ja Suman taajama-alueeseen. Alkuperäinen Virantajärven kylä sijaitsee 16 kilometriä taajamasta lounaaseen, mutta se on nykyisin asumaton, kuten myös taajaman pohjoispuolella sijaitseva Ruigan kylä.


title: Virantajärvi

text: Alue kuului aikoinaan Kuolisman kuntaan, joka lakkautettiin 1920-luvulla ja liitettiin Belomorskin piiriin.


title: Komentoliittymä

text: Komentoliittymä, komentorivi eli komentokehote (, CLI) on tapa järjestää ihmisen ja tietokoneen välinen kommunikointi. Vaikka komentoliittymää voisi pitää graafisen käyttöliittymän vastakohtana, käytännössä vertailu ei ole aivan osuva. Komentoliittymää käytetään usein erikoistapauksissa, kuten tieteellisen tutkimuksen käyttämissä sovelluksissa, monien laitteiden käyttöliittymissä tai näkövammaisille tarkoitetuissa sovelluksissa. Perinteisesti Unixeissa ja Linuxissa komentoliittymä on ollut näkyvässä asemassa järjestelmän ylläpidossa. Tyypillisin komentoliittymässä ajettava ohjelma on komentotulkki. Komentoliittymästä käytetään myös nimityksiä "konsoli", "terminaali" ja "pääte".


title: Komentoliittymä

text: Komentoliittymässä ajetaan tyypillisesti komentotulkkia. Tällöin käyttäjä kirjoittaa komentoriville käynnistettävän ohjelman nimen tai komentotulkin sisäisen komennon mahdollisine parametreineen ja painaa syöttöpainiketta, jolloin komentotulkki käsittelee käskyn ja tulostaa vastineen näytölle.


title: Komentoliittymä

text: Suoritteen jälkeen tietokone jää odottamaan uutta komentoa. Tietokoneen ollessa valmis vastaanottamaan komennon sen merkkinä on "komentokehote" (), joka MS-DOS/Windows-ympäristössä päättyy kulmasulkuun (>) ja Unix-käyttöjärjestelmissä $-merkkiin, paitsi ylikäyttäjällä (root) #-merkkiin.


title: Komentoliittymä

text: Komentoliittymän käyttö ei välttämättä vaadi suurta järjestelmän tuntemusta, sillä komennot ovat usein lyhennyksiä selväkielisistä englanninkielisistä sanoista, ja niille on yleensä saatavilla käytönaikainen ohje komennoilla "help" tai "man".


title: Komentoliittymä

text: Komentoliittymä periytyy paperipäätteiden ajalta, jolloin tietokoneen käyttö oli suoraviivaista komentojen ja suoritteiden vuorottelua. Komentoliittymä oli pääasiallinen tietokoneiden käyttöliittymä, kunnes näyttötekniikan ja -korttien kehitys loi edellytykset grafiikan esittämiselle.


title: Komentoliittymä

text: Komentoliittymää käytetään edelleen sen tuoman selkeyden ja pienempien resurssivaatimusten takia monissa laitteissa ja sovelluksissa. Verrattuna hiirellä tapahtuvaan ikkunoiden selailuun graafisella käyttöliittymällä on komentoliittymä joissakin tapauksissa myös nopeampi tapa ohjata tietokoneen toimintaa. Komentoliittymän käyttö on yleistä tieteellisen tutkimuksen, laitteiden kehittämisen ympäristöissä ja käyttöliittymissä, jotka liittyvät kiinteästi johonkin laitteeseen. Monet ohjelmoijat suosivat komentoliittymää. Komentoliittymän käyttö on väistämätöntä suurtietokoneiden ja muiden erikoisempien tietokoneiden yhteydessä.


title: Komentoliittymä

text: Kuvien ja äänten käsittely luonnollisesti on hyvin hankalaa komentoliittymästä. Vieraan komentoliittymän käyttäminen ilman ohjeita on vaikeaa ilman huolellisesti tehtyä aputoimintoa. Tavalliseen webin selailuun komentoliittymää ei voi suositella, vaikka se onkin mahdollista telnet-yhteyden yli Unix-palvelinkoneella tai Lynx-selaimella.


title: Lidice

text: Lidice () on kylä Tšekissä, 22 km Prahasta luoteeseen, lähellä Kladnon kaupunkia. Kylä tuli kuuluisaksi, kun natsit valitsivat sen sattumanvaraisesti kohteeksi kostoiskulle natsijohtaja Reinhard Heydrichin murhan takia. Käskyn kostoiskusta antoivat Adolf Hitler ja SS-johtaja Heinrich Himmler ja sen toteuttivat Böömin ja Määrin SS-joukot.


title: Lidice

text: Isku tapahtui 10. kesäkuuta 1942. Kylän yli 16-vuotiaat miespuoliset asukkaat (172) ammuttiin, kun taas useita satoja naisia ja lapsia lähetettiin Puolaan Chełmnon tuhoamisleiriin. Ainoastaan 153 naista ja 17 lasta selvisi leiriltä takaisin. Kylän jokainen rakennus räjäytettiin ja poltettiin. Sen jälkeen rauniot raivattiin ja niiden päälle ajettiin maata ja sementtiä. Hävitys sinetöitiin painamalla alueesta uudet kartat, joista Lidice oli poistettu.


title: Lidice

text: Koska natsit yrittivät saada maailman unohtamaan tapahtuman, syntyi vastareaktio. Kyliä ja sairaaloita nimettiin Lidice-nimellä esimerkiksi Meksikossa, Venezuelassa, Panamassa ja Brasiliassa. Coventryssä on kaupunginosa Lidice. Tšekkiläinen säveltäjä Bohuslav Martinů teki aiheesta sävelteoksen "Památník Lidicím" eli "Lidicen muistoksi" (1943). Siinä olevan teeman "ta-ta-ta-taa" on tulkittu viittaavan sekä Beethovenin 5. sinfoniaan että sähkötyksen v-kirjaimeen ("victory"). Elokuvaohjaaja Humphrey Jennings teki aiheesta filmin "The Silent Village" (1943). Myöhemmin (1975) myös brittiläinen filmi "Operation Daybreak" on saanut aiheensa Lidicen tapahtumasta.


title: Lidice

text: Kylä jälleenrakennettiin toisen maailmansodan jälkeen vuonna 1949 tuhotun kylän pohjoispuolelle. Vuonna 2003 siellä oli 451 asukasta.


title: Tareq Mubarak Taher

text: Tareq Mubarak Taher () (s. 1. joulukuuta 1986 Kenia) on estejuoksija, joka edustaa Bahrainia. Alkujaan hän on Kenian kansalainen.


title: Tareq Mubarak Taher

text: Tareq Mubarak Taher sai Bahrainin edustusoikeuden 1. tammikuuta 2005. Myöhemmin samana vuonna hän sijoittui 2005 maastojuoksun MM-kisoissa juniorien matkalla yhdeksänneksi. Saman vuoden heinäkuussa hän voitti 2 000 metrin estejuoksun alle 18-vuotiaiden maailmanmestaruuden Marrakechissa ajalla 5.23,95 ja elokuussa Helsingin MM-kisoissa sijoittui 3 000 metrin esteissä sijalle 15 ajalla 8.37,62 selviydyttyään viimeisenä aikavertailun kautta loppukilpailuun.


title: Tareq Mubarak Taher

text: Seuraavana vuonna hän voitti Aasian sisäratojen MM-kisoissa hopeaa 3 000 metrin juoksussa ajalla 7.49,84 ja sijoittui Moskovan sisäratojen MM-kisoissa saman matkan yhdenneksitoista. Fukuokan maastojuoksun MM-kisoissa hän oli nuorten sarjassa yhdeksästoista ja Pekingissä pidetyissä nuorten MM-kisoissa Taher sijoittui hopealle Kenian Willy Rutto Komenin takana ajalla 8.16,64. Kauden lopussa hän sijoittui esteissä kymmenenneksi ja yleisurheilun maailmancupissa 3 000 metrin sileällä kahdeksanneksi. Osakan MM-kisoissa 2007 hän juoksi esteissä kahdeksanneksi ajalla 8.22,95. Pekingin olympialaisissa 2008 hän sijoittui 11:nneksi ja saman vuoden neljänneksi. Berliinin MM-kisoissa 2009 hän juoksi esteissä kymmenenneksi ajalla 8.17,08.


title: Tareq Mubarak Taher

text: Tareq Mubarak Taherin siirtymiseen Keniasta Qatariin liittyy epäselvyyksiä. Virallisten Bahrainin asiakirjojen mukaan hän on syntynyt 1. joulukuuta vuonna 1989, ja että hänen alkuperäinen nimensä olisi Dennis Sang. Kenian yleisurheiluliitto on väittänyt, että Taher olisi oikeasti alun perin nimeltään Dennis Kipkurui Keter ja syntynyt jo 24. maaliskuuta 1984, jolloin olisi näin jo 21-vuotias, eikä siis olisi ollut oikeutettu osallistumaan alle 18-vuotiaiden MM-kisoihin kesällä 2005. Lopulta IAAF päätti tutkimustensa jälkeen, että Taherin oikea nimi oli ollut Dennis Kipkurui Sang ja että hänen syntymäpäivänsä on 1. joulukuuta 1986. Tästä syystä hänen suorituksensa vuoden 2005 alle 18-vuotiaiden MM-kisoissa sekä vuoden 2006 maastojuoksun MM-kisoissa ja nuorten MM-kisoissa mitätöitiin.


title: Rokki (Rauma)

text: Rokki on Raumaan kuuluva niemi Karvatin saaren pohjoispuolella. Siellä on yksi Rauman vierasvenesatamista ja niemen päässä on suosittu virvelöintipaikka.


title: Onkamo

text: Onkamo tarkoittaa seuraavia paikkoja:


title: Stepan Gontšarov

text:
Stepan Osipovitš Gontšarov (1831—1912) oli venäläinen kenraaliluutnantti. Hän toimi Suomen virkaatekevänä kenraalikuvernöörinä tammikuusta 1897 elokuuhun 1898.
Gontšarov oli Viaporin varuskunnan päällikkö ja oli toiminut kenraalikuvernööri Fjodor Heidenin avustajana. Kun Heiden erosi virastaan terveydellisistä syistä tammikuussa 1897, nimitettiin Gontšarov hoitamaan toistaiseksi virkaa.


title: Stepan Gontšarov

text: Gontšarovilta ei odotettu merkittäviä aloitteita hänen virkansa väliaikaisen luonteen vuoksi. Niinpä olikin suuri yllätys (tai järkytys), kun Gontšarov ehdotti vuonna 1898 venäjän kielen käyttöön ottoa eräissä Suomen virastoissa. Ehdotus sai Suomessa jäätävän vastaanoton eikä johtanut konkreettisiin toimenpiteisiin. Gontšarovin seuraaja Nikolai Bobrikov sen sijaan piti ehdotusta hyvänä, ja hän myös ryhtyi toimenpiteisiin.


title: Fjodor Logginovitš Heiden

text: Kreivi Fjodor Logginovitš Heiden (; ; 27. syyskuuta 1821 Viapori, Suomen suuriruhtinaskunta – 31. elokuuta 1900 Tsarskoje Selo, Venäjän keisarikunta) oli venäläinen jalkaväenkenraali. Hän toimi Suomen kenraalikuvernöörinä vuosina 1881–1898. Heidenin 17 vuotta kestänyt virkakausi kenraalikuvernöörinä kattoi koko suuriruhtinas Aleksanteri III:n hallintokauden sekä suuriruhtinas Nikolai II:n hallintokauden neljä ensimmäistä vuotta.


title: Fjodor Logginovitš Heiden

text: Heiden syntyi hollantilaiseen perheeseen Suomenlinnassa. Hänen isänsä Lodewijk (Ludwig) Sigismund Guslavus van Heyden (s. 1772) oli Alankomaista muuttanut aatelinen, jolla oli saksalais-roomalaista valtakunnankreivillistä sukua. Isä asettui vuonna 1795 Alankomaiden Napoleonin miehityksen aikana Venäjälle, jossa kohosi amiraaliksi (venäläisittäin "Loggin Petrovitš Geiden"). Äitinsä Anna Akeleyen puolelta hän oli tanskalaista sukua. Nuorin poika sai kasteessa nimen Friedrich Moritz ja lähti sotilasuralle, vaihtaen uskontonsa protestantismista ortodoksisuuteen ja nimensä Fjodor Logginovitšiksi.


title: Fjodor Logginovitš Heiden

text: Nuori kreivi Heiden koulutettiin paašikoulussa. Hän valmistui 19-vuotiaana vänrikiksi. Viitisen vuotta hän työskenteli Venäjän keisarillisen armeijan yleisesikunnassa, mutta sai 1845 siirron Kaukasian rintamalle taistelemaan vuoristoheimoja vastaan. Hän haavoittui Kaukasiassa 1847, ja toivuttuaan sai komennuksen kenraaliadjutantti Grabbenin Konstantinopoliin lähteneeseen lähetyskuntaan. Heiden osallistui myös Venäjän sotaretkeen Unkarin kapinallisia vastaan Itävallan keisarin apuna. Hän osallistui Gross-Schereinin ja Heimanstadtin taisteluihin Transilvaniassa (Siebenbürgenissä) saaden siitä osakseen kunniamaininnan päiväkäskyssä ja ylennettiin everstiksi 1849.


title: Fjodor Logginovitš Heiden

text: Rauhan tultua Heiden palveli Henkivartiokaartin jääkärirykmentissä sekä H. M. henkilökohtaisessa palveluksessa. Krimin sodan aikana hän oli Baltian armeijakunnan esikuntapäällikkönä joutumatta mihinkään erityiseen taistelutoimintaan. Heiden ylennettiin vuonna 1855 34-vuotiaana kenraalimajuriksi.


title: Fjodor Logginovitš Heiden

text: Vuonna 1854 Heiden avioitui hovineiti kreivitär Elisabet Zubovin (1833–1894) kanssa, jonka isä, Nikolai Zubov, oli keisarillinen hovimestari, ja äiti kreivitär Aleksandra Raimond-Modene. Avioliitosta syntyi 7 lasta: 3 poikaa ja 4 tytärtä.


title: Fjodor Logginovitš Heiden

text: Heiden toimi erityisesti esikuntatyössä ja nimitettiin hänen majesteettinsa kenraaliadjutantiksi. Hän osallistui sotaministeri Dmitri Miljutinin uudistustyöhän, jonka tavoitteena oli korjata Krimin sodan aikana ilmenneitä puutteita. Hänet nimitettiin 1.1.1866 pääesikunnan päälliköksi. Hän oli mukana lähes kaikkia tärkeimpiä sotilaallisia uudistuksia toimeenpantaessa ja usein sotaministerinäkin Miljutinin poissa ollessa, esimerkiksi Turkin sodan aikana. Hän oli johtamassa Turkin sodan liikekannallepanoa ja Venäjän asevelvollisuuskomitean puheenjohtajana, jonka tuloksena säädettiin 1874 yleinen asevelvollisuus (Suomessa 1878).


title: Fjodor Logginovitš Heiden

text: Kuten usein oli tavallista uuden kansallisuuden itselleen adoptoineille ei-syntyperäisille venäläisille, Heiden omaksui vahvasti venäläismielisen arvomaailman. Hänestä tuli slavofiili, joten Suomen kenraalikuvernöörinä hän katsoi tehtäväkseen Suomen venäläistämisen. Hän ei kuitenkaan saanut suomalaisten keskuudessa yhtä pahaa mainetta kuin seuraajansa Nikolai Bobrikov, sillä hänen toimintatapansa oli hienovaraisempi.


title: Fjodor Logginovitš Heiden

text: Heiden suosi pääasiassa Suomalaista puoluetta, päinvastoin kuin edeltäjänsä Nikolai Adlerberg. Tämä synnytti käsityksen, että hän olisi tukenut Suomen autonomiapyrkimyksiä.


title: Fjodor Logginovitš Heiden

text: Heiden piti kielipolitiikkaa venäläistämisen tärkeimpänä välineenä. Ruotsin kieli sitoi Suomea henkisesti länteen, joten sen käyttöä oli pyrittävä vähentämään. Tähän tavoitteeseen hän pyrki tukemalla suomen kielen käyttöä valtionhallinnossa, yliopistossa ja armeijassa. Hän ei pitänyt suomen kieltä samanlaisena uhkana kuin ruotsin kieltä, sillä hänen näkemyksensä mukaan suomi oli kehittymätön kieli, ja jäisi joka tapauksessa vähitellen suuren kulttuurikieli venäjän jalkoihin. Fennomaanit eivät tienneet näistä Heidenin näkemyksistä, joten he ottivat kiitollisina vastaan kenraalikuvernööriltä tulevan arvokkaan tuen asialleen.


title: Fjodor Logginovitš Heiden

text: Vanhassa historiantutkimuksessa asia esitettiin niin, että Heiden toimi aluksi Suomen ystävänä, mutta kääntyi slavofiiliksi vuoden 1890 tienoilla. Tämä "Heidennin linjaksi" kutsuttu tulkinta on myöhemmin hylätty, koska Heidenin muistiinpanot ja suunnitelmat osoittavat hänen omaksuneen slavofiilisyyden jo 1880-luvun alussa.


title: Fjodor Logginovitš Heiden

text: Kielipolitiikan lisäksi Heiden pyrki lisäämään venäläisvaikutusta suosimalla virkanimityksissä sellaisia henkilöitä, jotka olivat asuneet pitkään Venäjällä ja osasivat hyvin venäjää. Hän kiinnitti myös huomiota Suomen ja Venäjän välisten kauppasuhteiden kehittämiseen ja vaati tullimuodollisuuksia vähennettäväksi. Mitä enemmän Suomi kävisi kauppaa Venäjän kanssa, sitä enemmän se integroituisi osaksi Venäjän valtakuntaa.


title: Fjodor Logginovitš Heiden

text: Heiden oli kiinnostunut myös Suomen aseman juridisesta selkiyttämisestä. Hän halusi määritellä tarkoin sen, mitkä asiat kuuluvat Suomen päätösvaltaan ja mitkä asiat ovat Venäjän päätettävissä. Heidenin kanta asiaan oli, että jos asialla oli "yleisvaltakunnallista merkitystä", siitä piti päättää Venäjällä. Kysymys Suomen itsenäisen lainsäädäntövallan rajoista alkoi siis jo Heidenin kaudella nousta julkisuuteen, ja hänen seuraajansa Bobrikovin kaudella siitä tulikin kiihkeän keskustelun aihe.


title: Fjodor Logginovitš Heiden

text: Näkyvin Heidenin virkakauden venäläistämistoimenpide oli vuoden 1890 postimanifesti, jossa Suomen Posti määrättiin Venäjän sisäministeriön alaisuuteen. Tämän manifestin näkyvyys perustui paljolti siihen, että Suomen vaakunaleijona vaihtui postimerkeissä Venäjän kaksipäiseen kotkaan. Postimanifestia on myös pidetty jonkinlaisena alkusoittona vuonna 1899 alkaneelle sortokaudelle.


title: Fjodor Logginovitš Heiden

text: Heiden erosi virastaan vanhuuden ja sairauden vuoksi tammikuussa 1897. Uusi kenraalikuvernööri nimitettiin kuitenkin vasta vuonna 1898. Väliaikana virkaa toimitti Stepan Gontšarov.


title: Päällystysosa

text: Päällystyskonetta käytetään yleisesti paperikonelinjassa pohjapaperin päällystämiseen. Päällysteen tarkoituksena paperissa on saavuttaa mahdollisimman aidon- ja näyttävän näköiset kuvat paperilla tai kartongilla.Sizer päällystyskoneella päällysteaine on yleensä telojen alla kaukalossa, jolloin nestemäinen päällysteaine on kosketuksissa telan pintaan, josta se siirtyy paperiradalle. Kummankin telan pinnassa olevaa päällystemäärää säädetään yleensä kumisella palkilla, jota toimilaitteet profiloivat.


title: Veronica Campbell-Brown

text: Veronica Campbell-Brown (s. 15. toukokuuta 1982 Trelawny, Jamaika) on jamaikalainen pikajuoksija ja kolminkertainen olympiavoittaja.


title: Veronica Campbell-Brown

text: Vuonna 1999 Bydgoszczissa Campbell voitti nuorten maailmanmestaruuden sadalla metrillä ajalla 11,49. Campbell oli mukana jo 2000 Sydneyn olympialaisissa Jamaikan pikaviestissä hopealle juosseessa joukkueessa. Saman vuoden lokakuussa hän voitti Santiago de Chilessä juniorien maailmanmestaruuden sekä 100 metrillä (aika 11,12) että 200 metrillä (22,87). Kansainyhteisön kisoissa Manchesterissa vuonna 2002 hän saavutti hopeaa sadalla metrillä ja pikaviestijoukkueessa. Kesäkaudelta 2003 hänellä ei ole lainkaan tilastoaikoja.


title: Veronica Campbell-Brown

text: 2004 Ateenan olympialaisissa Campbell sijoittui pronssille sadalla metrillä ajalla 10,97, ja kaksi päivää myöhemmin voitti olympiakultaa 200 metrillä ajalla 22,05. Lisäksi hän voitti pikaviestikultaa yhdessä Aleen Baileyn, Tayna Lawrencen ja Sherone Simpsonin kanssa.


title: Veronica Campbell-Brown

text: Helsingin MM-kisoissa 2005 Cambpell saavutti kaksi hopeaa: 100 metrillä (aika 10,95) ja pikaviestissä yhdessä Daniele Browningin, Aleen Baileyn ja Sherone Simpsonin kanssa. 200 metrillä hän sijoittui neljänneksi. Melbournen Kansainyhteisön kisoissa 2006 hän sai hopeaa 200 metrillä ajalla 22,72.


title: Veronica Campbell-Brown

text: Osakan MM-kisoissa 2007 Campbell juoksi 100 metrin voittoon tuloksella 11,01, jättäen tiukassa kilpailussa Lauryn Williamsin toiseksi samalla ajalla. Kilpailu oli myös historian ensimmäinen MM-finaali missä voittoaika ei alittanut 11 sekuntia. Lisäksi Campbell-Brown sai hopeaa 200 metrillä (22,34) ja pikaviestissä. Pekingin olympialaisissa 2008 hän voitti 200 metrillä olympiakultaa ennätyksellään 21,74.


title: Veronica Campbell-Brown

text: Campbell-Brown sai Berliinin MM-kilpailuissa 2009 hopeaa 200 metrillä ajalla 22,35 ja sijoittui 100 metrillä neljänneksi. Dohan sisäratojen MM-kilpailuissa 2010 hän voitti 60 metrin maailmanmestaruuden ajalla 7,00. Hän sai Daegun MM-kilpailuissa 2011 kultaa 200 metrillä ajalla 22,22 ja hopeaa 100 metrillä ajalla 10,97. Pikaviestissä hän sai hopeaa. Istanbulin sisäratojen MM-kilpailuissa 2012 hän voitti 60 metrin maailmanmestaruuden ajalla 7,01. Campbell-Brown sai Lontoon olympialaisissa 2012 pronssia 100 metrillä ajalla 10,81, sijoittui 200 metrillä neljänneksi ja juoksi kolmannen osuuden Jamaikan hopeajoukkueessa 4 × 100 metrin viestissä.


title: Veronica Campbell-Brown

text: Toukokuussa 2013 Campbell-Brown antoi diureettia sisältäneen dopingnäytteen. Campbell-Brownin mukaan aine oli peräisin jalkavamman hoitoon käytetystä voiteesta. Jamaikan yleisurheiluliitto antoi hänelle tapauksesta varoituksen, jonka kuitenkin kansainvälinen yleisurheiluliitto kumosi ja antoi kahden vuoden kilpailukiellon. Campbell-Brown valitti tuomiostaan Urheilun kansainväliseen vetoomustuomioistuimeen, joka vapautti hänet kilpailukiellosta. CAS:n mukaan Campbell-Brownin dopingnäytteen keräämisessä ja käsittelyssä oli ollut vakavia puutteita.


title: Veronica Campbell-Brown

text: Campbell-Brown sijoittui 2014 Sopotin MM-hallikilpailuissa 60 metrillä viidenneksi. Glasgow'n Kansainyhteisön kisoissa hän sai kultaa pikaviestissä ja hopeaa 100 metrillä ajalla 11,03. Maanosien cupissa hän voitti 100 metrin juoksun. Hän saavutti IAAF World Relays -kilpailuissa 2015 kultaa 4 × 100 ja hopeaa 4 × 200 metrin viestissä. Pekingin MM-kilpailuissa 2015 hän saavutti pronssia 200 metrillä ajalla 21,97, sijoittui 100 metrillä neljänneksi ja juoksi avausosuuden kultaa voittaneessa Jamaikan pikaviestijoukkueessa.


title: Veronica Campbell-Brown

text: Campbell-Brown juoksi Rio de Janeiron olympialaisissa 2016 kolmannen osuuden hopeaa saaneessa Jamaikan 4 × 100 metrin viestijoukkueessa. 200 metrillä hän karsiutui alkuerissä.


title: Veronica Campbell-Brown

text: Campbell on opiskellut Arkansas'n yliopistossa. Hän on 163 senttimetriä pitkä ja painaa 61 kilogrammaa. Veronica Campbell meni marraskuussa 2007 naimisiin jamaikalaisen pikajuoksijan Omar Brownin kanssa. Vuodesta 2008 lähtien hän on kilpaillut yhdistelmänimellä Campbell-Brown.


title: Rahtilaiva

text: Rahtilaiva on laiva, jonka päätehtävä on kuljettaa rahtia. Yleensä rahtilaivat voivat ottaa mukaansa pieniä määriä matkustajia.


title: Rahtilaiva

text: Rahtilaivoja on useita eri tyyppejä, joiden koot vaihtelevat huomattavasti.


title: Metallografia

text: Metallografia on joukko tutkimusmenetelmiä, joilla tutkitaan metallien mikrorakennetta.


title: Metallografia

text:
Metallografiaan kuuluvat tutkittavien metallinäytteiden käsittelytekniikat (hionta, kiillotus ja syövytys) ja mikroskooppiset tutkimukset.
Tutkittava mikrorakenne on kiteistä, mutta voi sisältää myös epämetallisia sulkeumia tai metallienvälisiä yhdisteitä erkaumina.
Mikrorakennetutkimus voi olla joko kvalitatiivista tai kvantitatiivista.


title: Metallografia

text: Tärkeimmät tutkimusvälineet ovat valo- ja elektronimikroskooppi. Pyyhkäisyelektronimikroskoopin yhteydessä käytettävällä mikroanalysaattorilla voidaan tutkia mikroskooppisten rakenneosien kemiallista koostumusta.


title: Metallografia

text: Teräksen kuonapuhtauden määrittämiseksi voidaan käyttää automaattista kuva-analysaattoria tai silmämääräistä arviota standardisoidun sulkeumakuvasarjan avulla (ASTM E45).


title: Metallografia

text: Raekoon määritys voidaan tehdä laskemalla mikroskoopilla kuvakenttien sisältämä rakeiden lukumäärä tai laskemalla janan leikkaavien raerajojen lukumäärä tai käyttäen standardoitua (esimerkiksi ASTM E112) vertailukuvasarjaa.


title: Aérospatiale SA 321

text: Aérospatiale SA 321 Super Frelon on Aérospatiale-yhtiön kuljetushelikopteri, joka perustui SNCASE SE-3200 -helikopteriin. Kopteria käytettiin myös Aeronavalen valmistamana sukellusveneiden torjuntaan, sekä pelastushelikopterina.


title: Aérospatiale SA 321

text: Vuoteen 1983 mennessä 99 kopteria oli valmistettu.


title: Lauryn Williams

text: Lauryn Williams (s. 11. syyskuuta 1983 Allegheny, Yhdysvallat) on yhdysvaltalainen pikajuoksija ja rattikelkkailija. Hän on olympiavoittaja ja kolminkertainen maailmanmestari yleisurheilussa sekä olympiamitalisti rattikelkkailussa.


title: Lauryn Williams

text: Vuonna 2002 Williams voitti sadalla metrillä Yhdysvaltain juniorien mestaruuden ja 17. heinäkuuta Kingstonissa juniorien maailmanmestaruuden ajalla 11,33. Vuonna 2004 hän voitti satasella Yhdysvaltain yliopistomestaruuden ja sijoittui Ateenan olympialaisissa elokuussa hopealle ajalla 10,96. Monacossa hän oli sadalla metrillä kolmas ajalla 11,21.


title: Lauryn Williams

text: Helsingin MM-kisoissa 2005 Williams voitti sadan metrin maailmanmestaruuden ajalla 10,93. Lisäksi hän yhdessä Angela Daiglen, Muna Leen ja Me'Lisa Barberin kanssa voitti pikaviestin mestaruuden maailman kauden kärkiajalla 41,78. syyskuussa Williams sijoittui jälleen kolmanneksi (aika 11,04). 2006 Moskovan MM-hallikisoissa hän sijoittui 60 metrillä hopealle samalla ajalla voittaja Me'Lisa Barberin kanssa.


title: Lauryn Williams

text: Osakan MM-kisoissa 2007 Williams voitti hopeaa 100 metrillä (aika 11,01) ja kultaa 4 × 100 metrillä. hän sijoittui viidenneksi ajalla 11,31. Vuonna 2008 hän oli neljäs Pekingin olympialaisissa ajalla 11,03 ja kuudes ajalla 11,22. Berliinin MM-kisoissa 2009 hän sijoittui viidenneksi ajalla 11,01.


title: Lauryn Williams

text: Lontoon olympialaisissa 2012 Williams juoksi 4×100 metrin viestissä alkuerissä ja sai kultamitalin kun toisella kokoonpanolla loppukilpailussa juossut joukkue voitti kilpailun.


title: Lauryn Williams

text: Williams lopetti yleisurheilu-uransa kesällä 2013 ja siirtyi rattikelkkailuun. Hänet valittiin edustajaksi vuoden 2014 olympialaisten rattikelkkailuun. Sotšissa hän saavutti parinsa Elana Meyersin kanssa hopeaa. He johtivat kilpailua kolmen laskun jälkeen, mutta putosivat viimeisessä laskussa toiseksi.


title: Pentagram (turkkilainen yhtye)

text: Pentagram on turkkilainen power metal -yhtye. Kitaristi Hakan Utangaç ja rumpali Cenk Ünnü perustivat sen Istanbulissa vuonna 1986. Yhtye alkoi esiintyä vuonna 1987, kun basisti Tarkan Gözübüyük liittyi siihen. Vuonna 1990 Pentagram julkaisi ensimmäisen albuminsa, "Pentagramin". Vuonna 1992 yhtyeeseen liittyi toinen kitaristi Demir Demirkan ja laulusolisti Ogün Sanlısoy. Laulaja kuitenkin korvattiin kolmen vuoden kuluttua Murat İlkanilla.


title: Pentagram (turkkilainen yhtye)

text: Pentagram käyttää ulkomailla esiintyessään nimeä Mezarkabul, mutta Turkissa nimeä Pentagram. Yhtyeeltä on tähän mennessä ilmestynyt kuusi albumia.


title: Ladji Doucouré

text: Ladji Doucouré (s. 28. maaliskuuta 1983 Juvisy-sur-Orge) on ranskalainen 110 metrin aitajuoksuun erikoistunut yleisurheilija ja kaksinkertainen maailmanmestari. Doucouré edustaa synnyin- ja kotimaataan Ranskaa, mutta hänen vanhempansa ovat kotoisin Senegalista ja Malista.


title: Ladji Doucouré

text: Nuoruudessaan Doucouré pelasi jalkapalloa ja harrasti kymmenottelua ennen keskittymistään pika-aitoihin. Vuonna 1999 hän voitti Bydgoszczissa alle 18-vuotiaiden maailmanmestaruuden 110 metrin aitajuoksussa (91,4 cm korkeilla aidoilla) ajalla 13,26. Lokakuussa 2000 Santiago de Chilessä Doucouré sijoittui alle 20-vuotiaiden MM-kilpailuissa 110 metrin aitajuoksussa pronssille ajalla 13,84 ja 4×100 metrin viestissä hopealle. Vuonna 2001 hän voitti alle 20-vuotiaiden Euroopan-mestaruuden kymmenottelussa ja sijoittui pikaviestissä hopealle.


title: Ladji Doucouré

text: Birminghamin MM-hallikilpailuissa 2003 hän sijoittui 60 metrin aitajuoksussa neljänneksi. Ateenan olympialaisissa 2004 hän eteni loppukilpailuun. Loppukilpailussa hän oli yhdeksännellä aidalla vielä toisena, mutta osui viimeiseen aitaan ja putosi kahdeksanneksi ajalla 13,76.


title: Ladji Doucouré

text: Vuonna 2005 Doucouré voitti sisäratojen EM-kisoissa 60 metrin aitajuoksun mestaruuden. Saman vuoden elokuussa Helsingin MM-kisoissa hän voitti maailmanmestaruuden ajalla 13,07. Lisäksi hän voitti kisoista toisen kultamitalin Ranskan pikaviestijoukkueessa yhdessä Ronald Pognonin, Eddy De Lépinen ja Lueyi Dovyn kanssa.


title: Ladji Doucouré

text: Doucouré sijoittui Pekingin olympialaisissa 2008 neljänneksi ajalla 13,24. Torinon EM-hallikisoissa 2009 hän voitti kultaa ajalla 7,55.


title: Ladji Doucouré

text: Doucourén ennätys 110 metrin aitajuoksussa on 12,97 s, jonka hän juoksi Angers'ssa heinäkuussa 2005. Kymmenottelussa hän on saavuttanut tuloksen 7794 pistettä (2001). Hallissa hän on juossut 60 metrin aidoissa ajan 7,42 (2005).


title: Absolutiivi

text: Absolutiivi on ergatiivikielissä transitiivisen verbin objektin (esimerkiksi "Nainen syö hampurilaista) sekä intransitiivisen (objektittoman) verbin subjektin (esimerkiksi Mies laiskottelee") sija.


title: Ergatiivi

text: Ergatiivi on transitiiviverbien agentin sija absolutiivi-ergatiivikielissä, joissa intransitiiviverbien agentin ja transitiiviverbien patientin sijana käytetään absolutiivia. Ergatiivi-absolutiivikielet siis merkitsevät transitiivilauseen agentin ja jättävät patientin merkitsemättä, kun taas nominatiivi-akkusatiivikielet, kuten suomi, merkitsevät transitiivilauseen patientin ja jättävät vastaavasti agentin merkitsemättömään muotoon. Vertailuksi esimerkkilauseet akkusatiivikieliin kuuluvasta suomesta ja ergatiivikieliin kuuluvasta baskista: suom. "Mies-ø näkee poja-n", bask. "Gizona-k mutil-a ikusi du". Suomen lauseen agentti (mies) on merkitsemättömässä nominatiivisijassa ja patientti (poika) "-n"-suffiksilla merkityssä akkusatiivissa. Baskin patientti ("mutil" ’poika’) on merkitty absolutiivisuffiksilla "-a", kun taas agentti ("gizona" ’mies’) on merkitty ergatiivisuffiksilla "-k". Baskin kielen lause sanatarkasti käännettynä on siis suurin piirtein "mieheltä näkee poika". Baskin lisäksi ergatiivikieliin kuuluvat mm. Kaukasian kansojen, maya-intiaanien sekä Australian aboriginaalien puhumat kielet.


title: Ergatiivi

text: Baski on johdonmukaisesti ergatiivinen kieli, mikä on melko harvinaista. Yleisempiä ovat niin sanotut halkaistut ergatiivikielet (), joissa transitiiviverbit ovat joissakin yhteyksissä ergatiivisia ja toisissa yhteyksissä akkusatiivisia. Esimerkiksi georgian kielessä on halkaistu ergatiivi. Halkaistua ergatiivisuutta esiintyy indoeurooppalaisissakin kielissä.


title: Ergatiivi

text:
Sumerissa normaali transitiivisen finiittiverbin sisältävä lause, kuten "diĝir-ra-ni-ir lugal-le é mu-na-dù" "Kuningas rakensi jumalalleen temppelin" voidaan analysoida seuraavasti:Ergatiivin käyttö ei kuitenkaan rajoitu pelkästään verbilausekkeisiin. Myös partisiippirakenteissa käytetään toisinaan ergatiivia, jolloin se näennäisesti toimii suomen kielen näkökulmasta genetiivin funktiossa. Alla "Kuninkaan rakentama temppeli" kirjoitettuna käyttäen ergatiivia (ns. mes-anne-padda -rakenne) ja genetiiviä (normaali partisiippirakenne):
Suomi ei ole ergatiivikieli. Partitiivisubjektin saavia tunnekausatiiveja voidaan kuitenkin pitää ergatiivin kaltaisina rakenteina. Niissä intransitiivilauseen ainoa argumentti on samassa sijassa (partitiivissa) kuin transitiivilauseen objekti.


title: Ergatiivi

text: Äiti nukuttaa lasta.


title: Ergatiivi

text: Lasta nukuttaa.


title: Ergatiivi

text: Tällaiset esimerkkiparit ovat kuitenkin hyvin harvinaisia, ja ergatiivisuus onkin suomessa enemmän esimerkinomaista kuin laajamittainen ilmiö.


title: Metallin kuumamuokkaus

text: Metallin kuumamuokkaus viittaa prosessiin, jossa materiaalille tehdään pysyvä muodonmuutos lämpötilassa, joka ylittää rekristallisaatioon vaadittavan lämpötilan. Dynaamisessa rekristallisaatiossa pysyvästi muokatut rakeet kristallisoituvat uudelleen. Tämä on tärkeää, koska rekristallaatio estää materiaalin muokkauskovettumisen, mikä puolestaan pitää myötölujuuden ja kovuuden alhaisena ja sitkeyden korkeana. Jos lämpötila on kuitenkin alempi, kyseessä on kylmämuokkaus.


title: Metallin kuumamuokkaus

text: Metalleja kuumamuokataan, jotta niiden valuperäinen karkea raerakenne saataisiin hienommaksi. Raekoon pienentäminen lisää materiaalin lujuutta, sitkeyttä ja murtositkeyttä, sekä parantaa jatkovalmistettavuutta.


title: Metallin kuumamuokkaus

text: Kuumamuokkauksen lämpötilan alarajana voidaan pitää sen rekristallaatio-lämpötilaa. Yleisesti lämpötilan alaraja on 0,6-kertainen materiaalin sulamispisteeseen nähden (absoluuttisella lämpöasteikolla). Kuumamuokkauslämpötilan ylärajaan puolestaan vaikuttaa useampi tekijä, kuten liiallinen hapettuminen, rakeen kasvu tai ei-toivottu faasimuutos. Käytännössä metalli kuumennetaan ensin kuumamuokkauslämpötilan ylärajalle, jotta muodostusvoimat ovat mahdollisimman alhaisia ja työkappaleen muokkaukseen käytettävissä oleva aika voitaisiin maksimoida.


title: Metallin kuumamuokkaus

text: Kaikista tärkein asia, missä kuumamuokkausprosessissa tahansa, on työstettävän kappaleen lämpötilan tarkkailu. 90 % työkappaleeseen välittyneestä energiasta muuntuu lämmöksi. Sen takia, muodonmuutosprosessin ollessa tarpeeksi nopea, kappaleen lämpötilan pitäisi nousta. Näin ei kuitenkaan tapahdu käytännössä. Suurin osa lämmöstä menetetään työstettävän kappaleen pinnan läpi viileämpään koneistoon. Tämä aiheuttaa lämpötilan alenemisen kappaleessa, joka johtuu normaalisti epäyhtenäisestä poikkileikkauspinnasta, missä ohuemmat leikkaukset ovat viileämpiä kuin paksummat leikkauskohdat. Kaiken kaikkiaan tämä voi johtaa halkeiluun viileämmissä pinnoissa, joissa sitkeys ei ole niin korkea. Yksi tapa minimoida tätä ongelmaa on koneiston kuumennus. Mitä kuumempi koneisto on, sitä vähemmän siihen menetetään lämpöä. Kun koneiston lämpötila nousee, toisaalta myös terän kestoikä pienenee. Sen takia koneistuksen lämpötilan kanssa pitää tehdä kompromissi; yleisesti kuumamuokkauskoneisto kuumennetaan 325–450 ºC.


title: Metallin kuumamuokkaus

text: Etuja ovat:


title: Metallin kuumamuokkaus

text: Tavallisesti alkuperäinen kuumamuokattava kappale on valuperäinen. Valetun kappaleen mikrorakenne ei käytä tehokkaasti hyödykseen teknillisiä ominaisuuksia, mikrorakenteen näkökulmasta katsottuna. Kuumamuokkaus parantaa teknillisiä ominaisuuksia työstettävässä kappaleessa, koska mikrorakenne korvautuu hienojakoisilla, pallomaisilla rakeilla. Nämä rakeet lisäävät materiaalin lujuutta, sitkeyttä sekä murtositkeyttä.


title: Metallin kuumamuokkaus

text: Teknilliset ominaisuudet voivat myös parantaa sulkeumien (epäpuhtauksien) uudelleenjärjestäytymistä. Valetussa tilassa sulkeumat ovat satunnaisesti järjestäytyneitä, jolloin niiden risteäminen voi aiheuttaa halkeilun etenemiskohdan. Kun materiaali on kuumamuokattu, sulkeumat mukailevat pinnan muotoa, muodostaen eräänlaisia nauhoja. Kokonaisuutena nauhat muodostavat tekstuurin, jonka ominaisuudet ovat anisotrooppisia (vaihtelevat suunnasta riippuen). Kun nauhat orientoituvat rinnakkain pinnalle, työstettävä kappale lujittuu, erityisesti murtumakeston kannalta. Nauhat estävät säröjen muodostumista, sillä ne etenevät mieluummin nauhan läpi kuin sitä pitkin.


title: Metallin kuumamuokkaus

text: Haittoja ovat:


title: Metallin kylmämuokkaus

text: Kylmämuokkauksella tarkoitetaan pysyvää muodonmuutosta, joka tehdään materiaalille lämpötilassa, joka on sen rekristallisaatiolämpötilaa matalampi.


title: Metallin kylmämuokkaus

text: Kylmämuokkausaste, eli reduktio, ilmaisee kuinka paljon metallia on muokattu rekristallisaation jälkeen. Maksimaalinen kylmämuokkausaste, esimerkiksi pehmeäksihehkutetulla kuparille, yhdellä muokkauspistolla on noin 25%. Useilla perättäisillä kylmämuokkauspistoilla voidaan metallia muokata jopa 90%.


title: Metallin kylmämuokkaus

text: Erotukseksi kylmämuokkauksesta, sanotaan kylmämuovaukseksi sellaista prosessia, jossa metallilevystä kylmänä (yleensä huoneenlämpötila) eri menetelmillä muotoa antamalla tehdään kolmiulotteisia kappaleita.


title: Metallin kylmämuokkaus

text: Metalleja kylmämuokataan:Metallin kylmämuokkausprosesseja ovat esimerkiksi


title: Sprite

text: Sprite on yhdysvaltalaisen The Coca-Cola Companyn rekisteröimä ja valmistama sitruunan- ja limetinmakuinen virvoitusjuoma. Se esiteltiin tällä nimellä Yhdysvalloissa ensimmäisen kerran vuonna 1961, ja viisi vuotta tämän jälkeen Sprite esiteltiin Suomessa. Sokeroidun Spriten lisäksi juomavariaationa on Sprite Zero, jossa sokeri on korvattu muilla makeutusaineilla.


title: Sprite

text: Sprite on maailman suosituin sitruuna-limettijuoma. Sprite on yksi maailman suosituimmista virvoitusjuomista, ja sitä juodaan yli 190 maassa.


title: Vera Duševina

text: Vera Jevgenjevna Duševina (, s. 6. lokakuuta 1986 Moskova) on venäläinen tennispelaaja.


title: Vera Duševina

text: Duševina pelasi ensimmäisen ITF-tason nelinpeliturnauksensa marraskuussa 2001. Hän voitti Minskissä pelatun turnauksen parinsa Anna Bastrikovan kanssa; loppuottelussa kaatuivat Daria Kustava ja Tatsiana Uvarova luvuin 7–5, 3–6, 6–0. Seuraavan vuoden huhtikuussa hän pelasi ensimmäisen kaksinpeliturnauksensa ITF-tasolla; hän eteni Cavtatissa Kroatiassa pelatun turnauksen semifinaaleihin. Toukokuussa 2002 hän eteni karsintojen kautta Varsovassa pelatun Tier IV -luokan WTA-turnauksen pääsarjaan; hän putosi turnauksen ensimmäisellä kierroksella hävittyään Virginia Ruano Pascualille suoraan kahdessa erässä. Hän voitti kauden 2002 aikana kaksi ITF-tason nelinpeliturnausta, Sofian ja Minskin turnaukset; Sofiassa hänen parinaan oli Galina Voskoboeva ja Minskissä Daria Chemarda.


title: Vera Duševina

text: Duševina menestyi juniorina hyvin. Hän voitti vuonna 2002 Wimbledonin turnauksen tyttöjen kaksinpelin (loppuottelussa kaatui Marija Šarapova) sekä Orange Bowl -junioriturnauksen (finaalivastustajana Anna-Lena Grönefeld) ja vuonna 2003 hän oli Ranskan avointen tyttöjen kaksinpelin loppuottelussa häviävänä osapuolena (loppuottelun voitti Grönefeld). Duševina oli juniorien kaksinpelin maailmanlistalla kauden 2002 päättyessä sijalla kaksi. Hän aloitti ammattilaisuransa vuonna 2003.


title: Vera Duševina

text: Kaudella 2003 Duševina voitti toukokuussa Cagnes-sur-Merissa pelatun ITF-tason nelinpeliturnauksen parinaan Galina Voskoboeva. Heinäkuussa hän voitti Innsbruckissa pelatun ITF-tason kaksinpeliturnauksen loppuottelussa Melinda Czinkin luvuin 7–6, 6–2 ja ansaitsi näin suoran pääsyn elokuussa Helsingissä pelatun WTA-turnauksen pääsarjaan. Duševina eteni Helsingin turnauksessa semifinaaleihin, joissa hän hävisi Jelena Kostanićille luvuin 7–6, 6–4. Syksyllä 2003 Duševina selvitti karsintojen kautta tiensä Yhdysvaltain avointen kaksinpelin pääsarjaan, mutta hänen matkansa katkesi jo turnauksen ensimmäisellä kierroksella tappioon Ashley Harkleroadia vastaan.


title: Vera Duševina

text: Vuoden 2004 alussa Duševina nousi ensimmäistä kertaa kaksinpelin maailmanlistalla sadan parhaan joukkoon. Hän esiintyi kauden aikana kaikkien Grand Slam -turnausten kaksinpelin pääsarjassa ja menestyi parhaiten Yhdysvaltain avoimissa, joissa eteni kolmannelle kierrokselle. Australian avoimissa ja Ranskan avoimissa Duševinan matka katkesi toisella kierroksella ja Wimbledonissa jo ensimmäisellä kierroksella. Vuonna 2005 Duševinan paras tulos Grand Slam -kisojen kaksinpeleissä oli paikka neljännesvälierissä Australian avoimissa; hänen matkansa katkesi tappioon Svetlana Kuznetsovalle luvuin 4–6, 2-6. Ranskan avoimissa ja Wimbledonissa Duševina putosi ensimmäisellä kierroksella ja Yhdysvaltain avoimissa toisella kierroksella. Kesäkuussa hän eteni Eastbournen ruohokenttäturnauksessa ensimmäistä kertaa urallaan WTA-turnauksen loppuotteluun; hän voitti turnauksessa muun muassa Amélie Mauresmon ja Marion Bartolin. Kim Clijsters osoittautui kuitenkin loppuottelussa vahvemmaksi, Duševina hävisi loppuottelun luvuin 5–7, 0–6. 4. heinäkuuta 2005 julkaistulla kaksinpelin maailmanlistalla Duševina nousi sijalle 31, mikä on tämän tähän astisen uransa paras sijoitus. Elokuussa Duševina eteni Tukholman WTA-turnauksessa semifinaaleihin, joissa hän hävisi Katarina Srebotnikille luvuin 0-6, 5-7. Nelinpelissä hän pelasi kauden aikana kolmen WTA-turnauksen semifinaaleissa, Tukholmassa, Soulissa ja Moskovassa. Tukholmassa hänen parinaan oli Barbora Strýcová, Soulissa Shahar Pe'er ja Moskovassa Dinara Safina. Lisäksi Duševina pelasi nelinpelissä myös Wimbledonin turnauksen puolivälierissä, parinaan Shahar Pe'er, ja hän myös edusti maataan Fed Cupin kahdella ensimmäisellä kierroksella.


title: Vera Duševina

text: Kaudella 2006 Duševinan menestyi selvästi heikommin kuin edellisellä. Hän eteni useammassa WTA-kiertueen turnauksessa kuudentoista parhaan joukkoon, mutta ei sitä pitemmälle. Grand Slam -turnauksista hän eteni Ranskan avoimissa toiselle kierroksella, kun muissa hän putosi jo ensimmäisellä kierroksella. Kauden päättyessä hän oli kaksinpelin maailmanlistalla sijalla 97. Nelinpelissä hän eteni WTA-kiertueella parhaimmillaan semifinaaleihin, mikä tapahtui lokakuussa Soulissa ja Moskovassa. Soulissa hänen parinaan oli Vera Zvonarjova ja Moskovassa Marija Kirilenko.


title: Vera Duševina

text: Vuonna 2007 Duševina paransi jälleen esityksiään. Nelinpelissä hän voitti Varsovan turnauksen Tetjana Perebiynisin kanssa. Kaksinpelissä hän selviytyi Tukholman turnauksen loppuotteluun ja pääsi Yhdysvaltain avoimissa kolmannelle kierrokselle. Vuoden päättyessä hän oli kaksinpelin WTA-listalla sijalla 41.


title: Vera Duševina

text: Vuonna 2008 Duševina selviytyi loppuotteluun kolmessa nelinpeliturnauksessa ja Tukholman kaksinpeliturnauksessa mutta ei voittanut näistä yhtään. Grand Slam -turnauksissa hän selviytyi kaksinpelin toiselle kierrokselle ainoastaan Wimbledonissa. Vuoden lopussa hän oli maailmanlistalla sijalla 88.


title: Vera Duševina

text: Heinäkuussa 2009 Duševina voitti ensimmäisen kerran urallaan kaksinpelin WTA-turnauksen. Istanbulin turnauksen loppuottelussa hän voitti Lucie Hradeckán pistein 6–0, 6–1. Grand Slam -turnauksissa hän pääsi kaksinpelin toiselle kierrokselle jälleen vain Wimbledonissa.


title: Vera Duševina

text: Duševina aloitti tenniksen peluun seitsemänvuotiaana ja häntä valmentaa tällä hetkellä Irina Granaturova. Duševinan isä Jevgeni on ammatiltaan insinööri ja hänen äitinsä Jelena on opettaja. Hän on kertonut ihailevansa kanssapelaajistaan erityisesti Kim Clijstersia ja Jennifer Capriatia.


title: Pirjo Bergström

text: Pirjo Liisa Helena Bergström (o.s. Halminen, 21. huhtikuuta 1939 Helsinki – 15. toukokuuta 2011 Helsinki) oli suomalainen muusikko, säveltäjä, sovittaja, laulaja ja näyttelijä.


title: Pirjo Bergström

text: Bergström tuli tunnetuksi pitkästä yhteistyöstään musiikin alalla miehensä Matti Bergströmin kanssa. Yhteistyön tuloksia olivat muun muassa Hectorin kolmen ensimmäisen albumin sovitukset.


title: Pirjo Bergström

text: Bergström opiskeli Sibelius-Akatemiassa. Hänen pianonsoiton opettajansa oli Martti Paavola ja klassisen laulun opettajansa Mirjam Helin.


title: Pirjo Bergström

text: Matti Bergströmin kuoltua vuonna 1994 Pirjo Bergström jatkoi sekä säveltäjänä että esiintyvänä taiteilijana. Hän sävelsi monille ammattiteattereille pääkaupunkiseudulla ja muualla Suomessa sekä Yleisradiolle. Hän myös näytteli, muun muassa Helsingin Kaupunginteatterin musikaaleissa "Cats" ja "Sound of Music" sekä televisiosarjassa "Velipuolikuu".


title: Pirjo Bergström

text: 1990-luvun keskivaiheilta alkaen Pirjo Bergström toimi laulusolistina 1920-luvun jazziin erikoistuneessa harrastajakokoonpanossa Old Time Jazz Band. Hänen myötään yhtyeen ohjelmistoon otettiin gospelmusiikkia, jota esitettiin yli 70 kirkossa ympäri Suomea. Bergström on solistina myös yhtyeen albumeilla "Old Time Jazz" (1997), "Old Time Gospel" (1999) ja "A Bit of Jazz" (2002).


title: Pirjo Bergström

text: Bergströmin asuinpaikka hänen viimeiset vuotensa oli Lallukan taiteilijakoti. Hän sai valtion taiteilijaeläkkeen keväällä 2008.


title: Pirjo Bergström

text:
Bergström kuoli sairauskohtaukseen 15. toukokuuta 2011 72-vuotiaana. Hänet haudattiin 28. toukokuuta 2011 miehensä viereen Malmin hautausmaalle. Haudan osoite on 61-15-188.
Häneltä jäi kaksi tytärtä: näyttelijät Tiina Bergström ja Carita Mäkelä.


title: Mstislav Rostropovitš

text: Mstislav Leopoldovitš Rostropovitš (; 27. maaliskuuta 1927 Baku – 27. huhtikuuta 2007 Moskova) oli venäläinen, Yhdysvalloissa asunut sellisti ja kapellimestari. Häntä pidetään yhtenä aikansa merkittävimmistä soittimensa taitajista.


title: Mstislav Rostropovitš

text: Rostropovitš opiskeli sellonsoittoa aluksi muusikkoisänsä ohjauksessa ja piti ensikonserttinsa jo 1942. Moskovan konservatoriossa hän opiskeli muun muassa Dmitri Šostakovitšin ja Sergei Prokofjevin oppilaana 1943–1948. Edellinen omistikin sellokonserttojaan Rostropovitšille.


title: Mstislav Rostropovitš

text: Hän oli kirjailija Aleksandr Solženitsynin ystävä ja antoi tälle turvapaikan kodissaan. Tämä ärsytti viranomaisia, ja Rostropovitšin ja hänen vaimonsa matkustamista rajoitettiin. Poliittisten mielipiteidensä vuoksi hän lähti maanpakoon 1974 ja sai Yhdysvaltojen kansalaisuuden, ilmoittaen palaavansa kotimaahansa vasta kun saa täyden taiteellisen vapauden toimia siellä. Neuvostoliiton romahdettua hän sai sitten Venäjän kansalaisuuden. Rostropovitš oli tunnettu ihmisoikeusaktivisti, joka muun muassa esiintyi Berliinin muurilla sen murtuessa.


title: Mstislav Rostropovitš

text: Rostropovitš työskenteli vuosina 1977–1994 Washingtonissa Yhdysvaltain kansallisorkesterin kapellimestarina ja musiikillisena johtajana. Orkesterinjohtamisessa hän ei saanut samanlaista menestystä kuin solistina. Parhaiten hän onnistui Prokofjevin, Šostakovitšin ja Schnittken teosten johtamisessa. Samalla hän jatkoi uraansa solistina ja esiintyi muun muassa Svjatoslav Richterin ja Vladimir Horowitzin kanssa.


title: Mstislav Rostropovitš

text: Rostropovitš oli naimisissa venäläisen sopraanon Galina Višnevskajan kanssa. Heillä on kaksi lasta.


title: Plone

text: Plone on vapaasti saatavilla oleva pitkälle viimeistelty sisällönhallintajärjestelmä. Se perustuu Zope-sovelluspalvelimeen ja sen päälle rakennettuihin, digitaalisten sisältöjen hallintaa tukeviin ym. ohjelmistokomponentteihin.


title: Kingdom Hearts (videopeli)

text: Kingdom Hearts (, "Kingudamu Hātsu") on japanilainen vuonna 2002 julkaistu toimintaroolipeli. Pelin kehitti ja julkaisi Square (nykyisin Square Enix) yhteistyössä Disneyn kanssa. Pelin asetelma yhdistelee lukuisia Hahmoja Disneyn julkaisemista elokuvista ja Squaren kehittämästä "Final Fantasy" -pelisarjasta. Pelissä Sora-niminen nuori poika joutuu keskelle pimeyden ja valon taistelua yhdessä Aku Ankan ja Hessu Hopon kanssa.


title: Kingdom Hearts (videopeli)

text: Eräänä päivänä Kohtalon saarilla ("Destiny Islands") Sora ja hänen ystävänsä, Riku ja Kairi, unelmoivat pääsevänsä muihin maailmoihin. Mutta eräänä yönä Sora kuulee oudon äänen, joka sanoo syöksevänsä kaiken pimeyteen. Riku ja Kairi katoavat ja tilalle ilmestyy avainmiekka ("Keyblade").


title: Kingdom Hearts (videopeli)

text: Samaan aikaan Disney-linnassa ("Disney Castle") hovitaikuri Aku Ankka huomaa kuningas Mikki Hiiren kadonneen ja jättäneen jälkeensä kirjeen, jossa hän käskee Akua ja kapteeni Hessu Hopoa etsimään avainmiekan haltijan.


title: Kingdom Hearts (videopeli)

text: Sora, Aku ja Hessu tapaavat toisensa Traverse Townissa, jossa he tapaavat Squall ”Leon” Lionheartin, joka kertoo heille Ansemista, Hollow Bastionin tietäjä-kuninkaasta, joka aikoinaan tutki sydämien toimintaa. Näiden tutkimusten sivuvaikutuksena maailmoihin oli tunkeutunut Sydämettömiä ("the Heartless"), jotka veivät ihmisten sydämiä. Yhdeksän viime vuoden ajan Pahatar ja joukko muiden Disney-maailmojen roistoja olivat pyrkineet käyttämään niitä avatakseen Oven Pimeyteen. Sora saa tietää olevansa avainmiekan valittu, jonka pitää tuhota Sydämettömät ja lähtee Akun ja Hessun avustuksella vapauttamaan maailmoja Sydämettömistä sulkemalla niiden avaimenreikiä.


title: Kingdom Hearts (videopeli)

text: Samaan aikaan Pahatar valehtelee Rikulle Soran hylänneen hänet ja Kairin, ja saa tämän siten puolelleen. Kairi löytyy, mutta hän oli vaipunut uneen, koska oli menettänyt sydämensä. Hän ei kuitenkaan voinut muuttua Sydämettömäksi, koska hän oli yksi seitsemästä Sydänten Prinsessasta, joiden sydämet olivat puhdasta valoa.


title: Kingdom Hearts (videopeli)

text: Vapautettuaan useita maailmoja, Sora, Aku ja Hessu kohtaavat Rikun Hollow Bastionissa, jossa hän onnistuu lyömään Rikun. Sitten sama salaperäinen hahmo, jonka äänen Sora aiemmin kuuli, houkuttelee Rikun avaamaan itsensä täysin pimeydelle. Pimeyden riivaama Riku luo Prinsessojen sydämistä oman avainmiekan, jolla hän poistaa Pahattaren sydämen ja muuttaa tämän lohikäärmeeksi. Soran tuhottua Pahatar, Rikun riivaaja sanoo olevansa itse Ansem. Sora huomasi Kairin sydämen päätyneen hänelle ja palauttaakseen sen ja muiden Prinsessojen sydämet, hän käytti Ansemin avainmiekkaa itseensä, mutta menetti samalla oman sydämensä ja muuttui Sydämettömäksi. Paetessaan Akun ja Hessun kanssa, Kairi löysi Soran ja palautti hänet entiselleen, koska heidän sydämiensä välillä oli yhteys.


title: Kingdom Hearts (videopeli)

text: Kairin jäädessä turvaan Traverse Towniin, Sora, Aku ja Hessu lähtivät Ansemin perään ja löysivät hänet Soran kotisaarelta, josta hän vajotti maailmoja yhteen muodostaen oman maailman, Maailmanlopun ("End of the World"). Ansem uskoi maailmojen alkaneen pimeydestä ja aikoi palauttaa ne kaikki sinne Valtakunnan Sydämien ("Kingdom Hearts"), kaikkien maailmojen sydämen avulla. Mutta Valtakunnan Sydämet osoittautuukin äärimmäisen pimeyden sijasta, äärimmäiseksi valoksi, jonka voima tuhoaa Ansemin.


title: Kingdom Hearts (videopeli)

text: Lopuksi Sora, Aku ja Hessu yhdessä Rikun ja Kuningas Mikin avulla sulkevat oven, josta Sydämettömät uhkaavat maailmaa. Riku ja Mikki jäävät oven taakse, mutta uskovat pääsevänsä ennen pitkää pois. Maailmat alkavat palautua ennalleen, mutta Kairi joutuu erilleen Sorasta ja palaa kotisaarelleen. Sora, Aku ja Hessu taas lähtevät etsimään Rikua ja Mikkiä.


title: Kingdom Hearts (videopeli)

text:
Muut maailmat:
Disney-maailmat:


title: Kingdom Hearts (videopeli)

text: Huom. listassa on vain tärkeimmät hahmot


title: Luettelo Jonna Tervomaan kappaleista

text: Tämä on luettelo julkaistuista Jonna Tervomaan esittämistä musiikkikappaleista.


title: Luettelo Jonna Tervomaan kappaleista

text: Luettelo ei sisällä 1980-luvulla julkaistuja lastenlauluja. Luettelossa ei mainita kappaleiden tekijöitä, mutta Tervomaan esittämien lainakappaleiden jälkeen on mainittu kappaleen alkuperäinen esittäjä. Luettelossa ei ole mainittu kaikkia kokoelmalevyjä, millä on julkaistu Jonna Tervomaan kappaleita. Albumiosuudessa on mainittu vain Tervomaan omat albumit ja albumit, joilla kappale on alun perin julkaistu.


title: Abidjan

text: Abidjan on Norsunluurannikon suurin kaupunki ja maan entinen pääkaupunki. Se on maan talous- ja rahaelämän keskus sekä "de facto" pääkaupunki (virallinen pääkaupunki on Yamoussoukro). Kaupunki sijaitsee Ébrié-laguunissa useammalla niemimaalla ja saarella, joita yhdistävät sillat.


title: Abidjan

text: Vuoden 1998 väestönlaskennassa Abidjanissa oli 2 877 948 asukasta. Vuonna 2010 Abidjanin asukasluvuksi arvioitiin 4 712 208. Vuonna 2005 suurkaupunkialueen asukasmäärän arvioitiin olevan neljän ja viiden miljoonan välillä. Asukkaat koostuvat useista eri etnisistä ryhmistä ja yleiskielenä käytetään ranskaa. Tämä tekee kaupungista maailman kolmanneksi suurimman ranskankielisen suurkaupunkialueen Pariisin ja Montrealin jälkeen.


title: Abidjan

text: Ranskalaiset siirtomaaisännät perustivat Abidjanin vuonna 1898 ja se sai kaupunginoikeudet vuonna 1903. Vuonna 1904 se yhdistettiin rautatiellä sisämaahan. Samoihin aikoihin kaupunkiin alkoi syntyä myöhemmin merkittäväksi kasvanut libanonilainen yhdyskunta.


title: Abidjan

text: Norsunluurannikon siirtomaahallinto muutti Bingervillestä Abidjaniin vuonna 1934. Itsenäisen Norsuunluurannikon tasavallan pääkaupunki siitä tuli vuonna 1960. Maan pääkaupunki siirrettiin sisämaahan Yamoussoukroon vuonna 1983. Kaupunki on kärsinyt vuonna 1999 alkanessa taloudellis-yhteiskunnallisessa kriisissä.


title: Abidjan

text: Abidjanissa sijaitsee Port Bouetin lentoasema. Kaupungista on rautatieyhteys Burkina Fason pääkaupunkiin Ouagadougouhun.


title: Abidjan

text: Ranskalla on Abidjanissa yksi sen Afrikan tukikohdista, Port Bouetin sotilastukikohta.


title: Pasaatituulten kohtaamisvyöhyke

text: Pasaatituulten kohtaamisvyöhyke, usein merimieskielellä doldrumit () on osa ilmakehän kiertoliikettä; päiväntasaajan tienoilla sijaitseva alue, jossa vallitsee yleisesti matalapaine ja ilman nousuliikkeet ovat yleisiä. Tämä synnyttää rankkasateita ja ukkosia. Muuna aikana vyöhykkeellä vallitsee usein tyven. Se tunnetaan usein lyhenteellä ITCZ, englanninkielisestä nimestään "Intertropical convergence zone". Muita käytettyjä lyhenteitä ovat ITZ ja ITC. Kohtaamisvyöhykkeellä kohtaavat pasaatituulet, ja niiden tuoma ilma nousee ylöspäin aiheuttaen kuuropilviä ja rankkoja sateita. Vyöhykkeellä sataa yli 200 päivänä vuodessa.


title: Pasaatituulten kohtaamisvyöhyke

text: Vyöhyke liikkuu vuodenaikojen mukaan seuraten auringon zeniittiasemaa. Kesällä konvergenssi siirtyy päiväntasaajasta ainakin 500 kilometriä pohjoiseen. Sen liike aiheuttaa tropiikin sadekaudet yhdessä monsuunin kanssa. Kaiken lisäksi monsuuni ohjailee konvergenssin liikkeitä. Kesäinen pohjoisessa oleva voimakas monsuunimatala pyrkii imemään konvergenssia pohjoisemmaksi kuin se muuten menisi. Merellä konvergenssin liike ei ole yhtä selvää kuin mantereella, koska hitaammin muuttuva meren lämpötila määrää mereisen matalapaineen alueen.


title: Stereoskopia

text: Stereoskopia on yhteisnimitys tekniikoille, joilla kaksiulotteiseen kuvaan voidaan luoda syvyysvaikutelma. Nämä niin kutsutut 3D- eli kolmiulotteiset kuvat perustuvat siihen, että ihmisen silmien välisen pienen etäisyyden vuoksi silmät näkevät kohteen hiukan erilaisista kulmista. Kolmiulotteinen vaikutelma voidaan saada aikaan valokuvien ja muiden kaksiulotteisen kuvien ohella myös elokuviin.


title: Stereoskopia

text: Stereoskopisten kuvien eli stereogrammien valmistuksen keksi ensimmäisenä Sir Charles Wheatstone vuonna 1838. Stereoskopiaa käytetään fotogrammetriassa sekä taiteessa ja viihteessä.


title: Stereoskopia

text: Helpoin tapa luoda syvyysvaikutelma kuvaan on ottaa samasta aiheesta kaksi eri kuvaa hiukan kuvakulmaa muuttaen. Kolmiulotteisuuden illuusio perustuu ihmisen binokulaariseen näköön.


title: Stereoskopia

text: Stereokuvaparien etuna on se, että varsinaista kuvankäsittelyä ei tarvita. Kuvien katselussa auttaa stereoskooppi, mutta katseen sopivasti kohdistamalla syvyysvaikutelman saa näkyviin myös ilman apuvälineitä. Katsojan tulisi joko katsoa kieroon tai hajauttaa katseensa (kohdistaa katse kuvan taakse) siten, että kahden sijasta hän näkeekin kolme kuvaa. Näistä keskimmäinen näyttää kolmiulotteiselta. Stereokuvaparien katselu ilman stereoskooppia voi olla vaikeaa ja vaatii harjoitusta.


title: Chanel 9

text: Chanel 9 on BBC:n tuottamassa sketsisarjassa "Ruuvit löysällä" esiintyvä toistuva parodia suhteellisen epämääräisen Välimeren rantavaltion valtiollisesta televisiokanavasta.


title: Chanel 9

text: Chanel 9 on kuvitteellisessa diktatuurisessa Repubblican saarivaltiossa toimiva kuvitteellinen televisiokanava. Alun perin sketsien tarkoitus oli parodioida niitä uutislähetyksiä, joita Välimeren maissa, eritoten Espanjassa ja Kreikassa, lomailevat britit joutuivat katselemaan lomallaan.


title: Chanel 9

text: Sketsien pääosissa uutisankkureina ovat yleensä Paul Whitehouse ja Paul Shearer sekä meteorologina Caroline Aherne. Roolihahmot puhuvat kuvitteellista kieltä, jossa käytetään sekaisin muun muassa espanjan, italian, englannin, kreikan ja saksan kielen sanoja sekä runsaasti siansaksaa. Hahmot ovat pukeutuneet 1970-lukulaisiin sotilaallisen oloisiin asuihin ja pukuihin.


title: Chanel 9

text: Sketsissä käytetään kahta erilaista aloitusta. Joissakin jaksoissa Chanel 9 -sketsi alkoi kesken toisen sketsin, näennäisesti ongelmana lähetyksessä ja kuva muuttui hetkeksi lumisateeksi. Lumisateen selvetessä näytti siltä, kuin katsoja olisi tahtomattaan joutunut katsomaan vieraan valtion pääuutislähetystä. Sketsi myös päättyi samalla tavalla. Useimmissa myöhemmissä jaksoissa sketsin avauksessa käytettiin kuitenkin myös Chanel 9:n uutisten tunnusta ja avauslausetta ""Repubblica presente: Tottera mia ken tessera — Chanel Nine!"".


title: Chanel 9

text: Ensimmäisellä tuotantokaudella sketsissä olivat mukana vain uutisosuus, jonka juonsivat Poutremos Poutra-Poutros (Whitehouse) sekä Kolothos Apollonia (Shearer), sekä säätiedotus jonka luki meteorologi Poula Fisch (Aherne). Säätiedotuksessa ennuste oli aina koko valtakunnan alueella ""scorchio"", joka tarkoitti paahtavaa hellettä. Eräässä sketsissä yksinäinen pilvenlonka laukaisi paniikin uutistoimituksessa, ja sitä seurasi hätätilaerikoisraportti ""Sensacio! Nimbocumulus a costa!"". Lähes aina raportoitiin hämärissä olosuhteissa tapahtuneesta "onnettomuudesta", ""muerto dramaticos!""


title: Chanel 9

text: Keskellä uutislähetystä oli myös mainoskatko, ""anonciementos commerciale"", jonka aikana mainostettiin samaa punaoranssia muovista härveliä eri nimillä, kuten ""Te Auto Gizmo"" ja ""Te Garden Gizmo"" sekä ""Te Orgazm Gizmo"". Kyseinen aparaatti oli mainoksen mukaan toimintavarmuudeltaan ""i funccione moronico"", tarkoittaen idioottivarmaa. Laitteen hinnaksi mainittiin yleensä kymmennumeroinen luku kuten 5 600 750 398,99 joka teki pilaa esimerkiksi Italian liiran kurssista. Mainoskatkossketsi oli toteutettu myöhäisillan ostoskanavaformaattia parodioiden.


title: Chanel 9

text: Kahdessa ensimmäisen tuotantokauden jaksossa uutislähetys käsitti myös urheilu-uutiset, jotka juonsi Anthonios Gubba (Simon Day). Urheilu-uutisten juontaja istui aina pienen, matalan pöydän takana ja puhui matalalla äänellä. Anthonios Gubban nimi on koominen väännös englantilaisesta urheiluselostajasta Tony Gubbasta. Uutisankkurit saattoivat luonnehtia Gubbaa sanoin ""Oo, Antonio, mentale.""


title: Chanel 9

text: Myöhemmillä tuotantokausilla sketsit laajenivat käsittämään muitakin Chanel 9:n tuottamia ohjelmia. Näitä olivat muun muassa ajankohtaisohjelma ""Mundo Tedios"", joka muuttui televisiovisailuksi ohjelmassa esiintyneen Repubblican talousministeriön tohtori Konstantin Bubaklesin mutistua sanan "inflaytion" eli "inflaatio". Visailun lopputeksteissä nähdään Repubblican itsevaltaisen diktaattorin El Presidenten nimi, kun hänet ilmoitettiin muun muassa ohjelman käsikirjoittajaksi ja tuottajaksi. Lopputekstien muissakin kohdissa näkyy El Presidenten nimi, esimerkiksi ohjelman tuotantoyhtiö on ""Presidente Tele Internationale BVC"". Muita repubblicalaisia ohjelmia olivat lottoarvonta, telenovela ""El Amoro I El Passione"" sekä kevyet viihdeohjelmat kuten ""Sprog"".


title: Chanel 9

text: Muita Chanel  -kanavan sketseihin kuuluvia olivat ylipainoinen 70-lukulainen diskofriikki Miki Disco, joskus myös muodossa Michael Discoteq, sekä parodioivat mainokset ""Pissi Bir"" ja ""Futha Mukka Piney Shine"".


title: Chanel 9

text: Joitakin ohjelmassa usein esiintyviä fraaseja:


title: Max Lundgren

text: Max Lundgren (22. maaliskuuta 1937 Landskronassa – 27. toukokuuta 2005 Malmössä) oli ruotsalainen kirjailija ja käsikirjoittaja, joka muun muassa kirjoitti "Harjuvaaran pallokerho" -kirjat ("Åshöjdens BK"). "Harjuvaaran pallokerho" -kirjoista hän käsikirjoitti myös sarjakuvaversion "Harjumäen sisu", joka ilmestyi Buster-lehdessä, ja elokuvaversion, joka ilmestyi 1985. Myös toinen hänen kirjasarjansa sai sarjakuvaversion. "IFK Trumslagaren" ilmestyi suomenkielisessä Busterissa nimellä "Rummuttajat".


title: Max Lundgren

text: Vuonna 2009 Lundgrenin nuortenromaani "Kultafarkut" ja siitä tehty televisiosarja "Pojken med guldbyxorna" (1975) pääsivät mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Häkä Virtanen

text: Heikki ”Häkä” Atte Virtanen (s. 4. syyskuuta 1953 Helsinki) on suomalainen basisti. Virtanen on Gramexin tilastojen mukaan Suomen kolmanneksi eniten levyttänyt studiomuusikko, jolla oli vuonna 2008 tilillään 4 922 levytystä.


title: Häkä Virtanen

text: Virtanen alkoi soittaa Mosaic-yhtyeessä vuonna 1968 ollessaan vasta 14-vuotias. Topmostin basisti Heimo ”Holle” Holopainen antoi Virtaselle lempinimen ”Häkä”. Holopaisen ansiosta Virtanen sai kiinnityksen Soulset-yhtyeeseen kesällä 1968 Matti Bergströmin lähdettyä siitä. Tuona vuonna Virtanen soitti myös ensi kertaa levyllä. Seuraava kesä meni Danny-show’ssa ja kaksi seuraavaa Markku Aron taustayhtyeessä.


title: Häkä Virtanen

text: Ammattimuusikon ura käynnistyi varsinaisesti vuonna 1972 Tasavallan Presidentissä, kuten myös kontrabasso-opinnot Helsingin konservatoriossa. Tasavallan Presidentin hajottua 1975 Virtanen alkoi soittaa erityisesti iskelmämusiikkiartistien levytyssessioissa ja työskenteli tuon ajan keskeisten iskelmätuottajien kanssa.


title: Häkä Virtanen

text: Vuonna 1986 Virtanen suoritti musiikkitieteen loppututkinnon ja keskittyi entistä enemmän jazzmusiikkiin. Hän sai Suomen jazzliiton Yrjö-palkinnon vuonna 1987. 1990-luvulla Virtanen soitti muun muassa "BumtsiBum!"-ohjelman studio-orkesterissa. Tällä hetkellä hän kuuluu muun muassa "Aboriginal Pig Band" -kokoonpanoon. Suomen Big Band Yhdistys, Suomen pop- ja jazzarkisto, sekä Imatra Big Band Festival nimesivät Virtasen vuoden 2012 jazzlegendaksi numero 23.


title: Häkä Virtanen

text: Virtaselle myönnettiin taiteilijaeläke vuonna 2014.


title: Carl Armfelt

text: Carl Armfelt (s. 12. marraskuuta 1956 Helsinki) on suomalainen säveltäjä. Hän opiskeli Einojuhani Rautavaaran ja Osmo Lindemanin johdolla.


title: Carl Armfelt

text: Armfeltin teoksia on esitetty useissa Euroopan maissa ja Brasiliassa. Hänen tuotantoonsa kuuluu mm. kamarimusiikkia sekä teoksia kuorolle.